Diari Oficial de la Generalitat Valenciana


Sumari del DOGV 2770, del 14-06-1996 (1996/838470)

DECRET 113/1996, de 5 de juny, del Govern Valencià, sobre actuacions protegibles en matèria d'habitatge.
--------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/06/05/113/dof/vci/html**

### Dades del document

Número de DOGV
:   2770

Data del DOGV
:   14-06-1996

Secció del DOGV
:   DISPOSICIONS GENERALS

Número del document
:   1996/838470


Data del document
:   05-06-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

DECRET 113/1996, de 5 de juny, del Govern Valencià, sobre actuacions protegibles en matèria d'habitatge.   
L'article 47 de la Constitució espanyola estableix el dret de tots els espanyols a gaudir d'un habitatge digne i adequat, i també l'obligació dels poders públics de promoure les condicions necessàries i establir les normes pertinents per fer efectiu aquest dret.  
En compliment del precepte anterior, l'Administració, tant l'autonòmica com l'estatal, ha arbitrat una sèrie de mesures que s'han anat plasmant en els successius plans d'habitatge, i també en els convenis marc entre ambdues administracions.  
Complits els objectius del Pla 1992-1995 a la Comunitat Valenciana i esgotats els recursos destinats a aquest, amb l'Ordre de 10 d'octubre de 1995, del conseller d'Obres Públiques, Urbanisme i Transports, es van adoptar mesures en relació al seu tancament anticipat en aquesta Comunitat.  
En la Conferència Sectorial d'àvila, celebrada els dies 23 i 24 de novembre, es va acordar la pròrroga del Pla 1992-1995, amb l'establiment de les mesures de finançament per al període 1996-1999, i es va atribuir a les comunitats autònomes la definició dels criteris per a la utilització dels recursos estatals assignats en el marc dels convenis entre el Ministeri de Foment i les comunitats autònomes. Aquests acords van ser arreplegats en el Reial Decret 2.190/1995, de 28 de desembre.  
L'article 60 del Decret estableix que la distribució territorial d'actuacions protegibles en matèria d'habitatge es farà en forma de convenis bilaterals entre el Ministeri de Foment i els òrgans competents de les comunitats autònomes, en els quals s'acordaran els distints aspectes que han de regir el finançament d'actuacions del període 1996-1999, tals com objectius totals en nombre d'actuacions, compromisos d'ambdues administracions, mecanismes que garantisquen la utilització efectiva dels recursos assignats, etc.  
Basant-se en tot això, en la Conferència Sectorial del 29 de febrer, a Santander, hom va subscriure el Conveni Marc entre la Comunitat Autònoma valenciana i el Ministeri de Foment sobre actuacions d'habitatge i sòl, que arreplega com a objectius prioritaris en matèria d'habitatge els següents:  
- Donar cobertura a la situació produïda pel tancament del Pla 1992-1995, amb vora 22 mil habitatges qualificades i sense finançament.  
- Garantir simultàniament uns nivells mínims d'activitat en el subsector.  
- La concessió d'ajudes per a l'accés a l'habitatge segons les característiques socioeconòmiques dels beneficiaris, atenent de manera especial els joves i aquelles persones que accedeixen per primera vegada a l'habitatge.  
- Dirigir una part de les ajudes per a l'accés a l'habitatge del mercat secundari o usat.  
- Fomentar les actuacions de rehabilitació dels edificis i habitatges segons les condicions socioeconòmiques dels beneficiaris, segons les característiques de les actuacions i l'àmbit on es duguen a terme, atenent de manera especial la rehabilitació que possibilite la posada en el mercat d'habitatges en lloguer i l'adquisició per a la rehabilitació en el supòsit de joves.  
D'acord amb el que estipula aquest Conveni i, atés el fet que la Generalitat Valenciana té competència exclusiva en matèria d'habitatge, el present Decret arbitra una sèrie de mesures destinades a facilitar l'accés a l'habitatge a aquells sectors socials més desfavorits, amb consideració especial als joves i les persones que accedeixen per primera vegada a l'habitatge, establint les condicions per a l'obtenció del finançament qualificat, tant a càrrec dels recursos estatals convinguts, com als de la Generalitat Valenciana.  
En aquest sentit, el Decret està estructurat en 7 capítols, 14 disposicions addicionals, 10 disposicions transitòries, 1 disposició derogatòria i 2 disposicions finals.  
En les disposicions generals s'enumeren les actuacions protegibles, es plasma el compromís de la Generalitat Valenciana de concedir ajudes a càrrec dels seus pressupostos i els requisits per a accedir tant a aquestes com a les regulades pel Reial Decret 2.190/1995, de 28 de desembre.  
Així mateix, s'estableixen una sèrie de mesures innovadores, de les quals destaca la flexibilitat que comporta la nova concepció d'àrea geogràfica subdividida en zones, amb l'establiment d'un concepte nou de mòdul de venda i coeficient V, que té com a objectiu la concentració de les ajudes en el segment social que realment les necessita.  
No són aquestes, d'altra banda, les úniques mesures innovadores que el present Decret recull. Igualment, s'estableixen una altra sèrie de mesures relatives al règim i a l'ús de les ajudes, la finalitat de les quals és garantir la destinació adequada dels fons públics, i, d'altra banda també, regula distints aspectes sobre els quals hi havia un buit legal fins ara mateix.  
En el primer sentit, es dóna un tractament nou a la necessitat de concurrència d'interés social per a la consideració d'actuacions en matèria d'habitatge; s'estableix un criteri aclaridor pel que fa als ingressos quan hi haja desproporció manifesta entre els ingressos declarats i el preu de l'habitatge; es concreta la regulació dels règims mixtos, o s'exigeix la inscripció de la destinació dels habitatges per a arrendament en el Registre de la Propietat. Igualment s'introdueixen algunes novetats en els requisits per a l'accés a les ajudes.  
En el segon sentit, es té en compte la situació de les famílies nombroses de més de 5 membres, les compres «pro indiviso» i, amb caràcter privatiu, la consideració com a primera transmissió dels habitatges adquirits per tercers en el supòsit de cessió a canvi d'obra o els casos en què els estrangers poden accedir a les ajudes econòmiques directes.  
Els capítols segon i tercer regulen les ajudes per als habitatges de protecció oficial i habitatges de preu taxat, i n'estableixen la quantia.  
Respecte dels habitatges de preu taxat, es consideren com a tals els habitatges usats de fins 120 metres quadrats útils, amb caràcter genèric; els habitatges de nova construcció en primera transmissió, limitades a 90 metres quadrats útils, amb dos anys d'antiguitat, i, per acabar, els habitatges de nova construcció sense aquesta limitació temporal, únicament en la zona 0.  
En el capítol IV es regulen les noves tipologies relatives a promoció d'habitatges per a arrendament o altres formes d'explotació justificades per raons socials i amb destinataris que són les persones de la tercera edat i els joves amb ingressos limitats, amb un tractament especial als universitaris; i també aquelles que constituïsquen experiències pilot per a la racionalització de la construcció, amb l'aplicació de noves tècniques constructives i un ús menor de materials contaminadors, major estalvi energètic i de consum d'aigua, inclòs el disseny dels habitatges adequats a les condicions bioclimàtiques de la zona en què es construïsquen i determinar el seu perfil de qualitat respecte del que s'ha expressat anteriorment.  
El capítol V, de rehabilitació, estableix la regulació de les actuacions de rehabilitació atenent a situacions diferenciades i on es fa necessari posar en marxa els adequats instruments que facen possibles actuacions de renovació urbana, de manera que permeten, d'una banda, la intervenció en àrees degradades de les nostres ciutats, i, d'altra banda, l'adequada estimulació a la iniciativa privada per a la inversió en la millora, conservació i renovació del patrimoni immobiliari. En aquest sentit, s'estableixen àmbits d'actuacions de rehabilitació diferenciats segons les característiques de cada un d'ells: es mantenen les ajudes per a les àrees de rehabilitació integrada concertada (plans RIVA i RACHA); l'atenció als conjunts historicoartístics declarats a la Comunitat Valenciana i amb planejament específic de desenvolupament; es preveu la possibilitat que dins del marc de col·laboració amb l'administració local es puguen canalitzar i complementar iniciatives per a la rehabilitació en nuclis antics i zones degradades o zones urbanes perifèriques.  
En aquest sentit, es regulen les actuacions protegibles en els diferents àmbits assenyalats, i també en zones rurals, edificis catalogats, grups de promoció pública i aquells que pateixen greus patologies estructurals.  
Per acabar, en les disposicions transitòries, es preveuen les distintes situacions que es poden produir en relació amb els expedients del Pla 1992-1995, sense préstec qualificat o aquelles qualificacions provisionals sol·licitades entre el 16 d'octubre de 1995 i l'entrada en vigor de l'Ordre de 12 de febrer de 1992, sobre Mesures Transitòries, i també la situació dels habitatges de preu taxat amb obres acabades entre el 16 d'octubre i el 31 de desembre de 1995.  
En l'elaboració d'aquest Decret s'ha donat audiència a la Federació d'Associacions de Veïns de la Comunitat Valenciana, a la Federació Valenciana de Municipis i Províncies, a la Federació Valenciana d'Empresaris de la Construcció, a la Unió de Consumidors i Usuaris de la Comunitat Valenciana, a la Federació de Consumidors i Usuaris de la Comunitat Valenciana, a l'Associació Provincial d'Empresaris de l'Edificació i del Ram de Paleta, a l'Associació Provincial de Constructors i Promotors de València, a l'Associació de Promotors d'Alacant, a la Federació de Constructors d'Alacant, a l'Associació Provincial d'Empreses de la Construcció de Castelló, a l'Associació Espanyola de Promotors Públics d'Habitatge i Sòl, al Col·legi Oficial d'Arquitectes de la Comunitat Valenciana, al Col·legi Oficial d'Aparelladors i Arquitectes Tècnics de la Comunitat Valenciana, a l'Institut Valencià d'Habitatge, al Col·legi oficial d'Agents de la Propietat Immobiliària, a l'Associació Valenciana de Consumidors i Usuaris, Al Col·legi Notarial i al Col·legi Nacional de Registradors de la Propietat.  
Per tot això, a proposta del conseller d'Obres Públiques, Urbanisme i Transports, amb la deliberació prèvia del Govern Valencià, en la reunió del dia 5 de juny de 1996,  
Decrete  
Capítol I  
Disposicions generals  
Article 1. Finalitat  
La finalitat del Decret és la regulació dels criteris i dels requisits per a l'accés a les ajudes públiques en les actuacions protegibles en matèria d'habitatge, a càrrec dels pressupostos de la Generalitat Valenciana, i també la gestió i el reconeixement del finançament qualificat establert pel Reial Decret 2.190/1995, de 28 de desembre, per al període 1996-1999.  
Article 2. Actuacions protegibles  
Es consideren actuacions protegibles en matèria d'habitatge, als efectes tant de les ajudes establertes en aquest Decret com de les establertes en el Reial Decret 2.190/1995, les següents:  
a) La promoció, adquisició i cessió en arrendament d'habitatges de protecció oficial de nova construcció.  
b) L'adquisició a preu taxat d'altres habitatges.  
c) La rehabilitació d'habitatges, d'edificis i d'equipament comunitari primari.  
d) Les noves tipologies establertes en el capítol IV d'aquest Decret.  
No es considerarà actuació protegible la promoció, encara que siga per a ús propi, i l'adquisició d'habitatges unifamiliars aïllats, tant de protecció oficial com de preu taxat.  
Article 3. Habitatges protegits  
Es consideren habitatges protegits tant els habitatges de protecció oficial promoguts en qualsevol de les seues modalitats com aquells habitatges que no s'hagen construït sota aquest règim però que donen lloc a la concessió d'ajudes als seus promotors, adquirents o adjudicataris, per part de l'Administració pública, d'acord amb el que estableix el Decret.  
Article 4. Habitatges de protecció oficial  
Són habitatges de protecció oficial els que, destinats a domicili habitual i permanent, tinguen una superfície útil màxima de 90 metres quadrats, complisquen els requisits establerts en les disposicions que se'ls pot aplicar, i que es qualifiquen com a tals.  
Els habitatges de protecció oficial s'acolliran a algun d'aquests règims:  
a) Règim especial. Quan es tracte d'actuacions dutes a terme per a destinataris amb ingressos familiars ponderats que no superen les 2,5 voltes el salari mínim interprofessional.  
b) Règim general. Quan es tracte d'actuacions per a destinataris amb ingressos familiars ponderats de fins 5,5 voltes el salari mínim interprofessional.  
c) Règim mixt. Les actuacions a què es refereixen els apartats anteriors d'aquest article podran programar-se en una mateixa promoció, sempre que els habitatges corresponents a cada un dels règims s'agrupen de manera homogènia i el promotor justifique la diferència de preu entre les de règim general i règim especial per raó de la seua orientació, situació o distribució.  
Article 5. Habitatges de preu taxat  
1. Es considerarà adquisició protegida a preu taxat la compravenda, o l'adjudicació, dels següents tipus d'habitatges que tot seguit s'especifiquen, sempre que el seu preu per metre quadrat de superfície útil no excedisca els límits establerts en el paràgraf segon d'aquest article i que la superfície útil no siga superior als 120 metres quadrats, llevat els de nova construcció, que no podran passar dels 90 metres quadrats útils:  
a) Els habitatges usats, tant de protecció oficial com els lliures, en segona o posteriors transmissions.  
A aquests efectes, quan els habitatges siguen de protecció oficial en règim de lloguer, només es considerarà segona transmissió la que es realitze una volta transcorregut el període obligatori destinat a arrendament fixat en qualificació definitiva i sempre que l'adquirent haja sigut el seu inquilí durant els darrers cinc anys d'aquest període.  
b) Els habitatges de nova construcció no acollits a protecció oficial en primera transmissió que, com a mínim, tinguen dos anys d'antiguitat des de la data de final d'obra certificada pel tècnic competent.  
c) Els habitatges de nova construcció no acollits a protecció oficial quan es promoguen en els municipis compresos en la zona 0.  
En aquest últim cas, el promotor comunicarà als corresponents Serveis Territorials d'Arquitectura i Habitatge la seua intenció de vendre els habitatges acollint-se a la modalitat de preu taxat, i haurà d'annexar aquesta informació:  
- nom i raó social del promotor  
- emplaçament de l'edificació  
- relació dels habitatges que es vulguen vendre a preu taxat, plànol a escala i certificació de la superfície útil  
- preu de venda dels habitatges  
- llicència municipal d'obres  
- any i trimestre en què es preveja l'acabament de les obres  
A la vista de les dades anteriors, els Serveis Territorials d'Arquitectura i habitatge emetran una certificació acreditativa que els habitatges compleixen els requisits per a ser venuts sota aquest règim de protecció, i els inscriuran en un registre especial, constituït a fi de regular el ritme de les actuacions dutes a terme en aquesta modalitat, per tal d'evitar que se superen els objectius convinguts i garantir l'adequada informació pública de les actuacions incloses.  
Així mateix, l'esmentada comunicació, acompanyada pels documents indicats, servirà de base per a atorgar per part dels Serveis Territorials el corresponent informe sobre la viabilitat de la promoció, en relació amb la concurrència d'interés social a què es refereix l'article 16 d'aquest Decret.  
La inscripció en el registre esmentat només determinarà preferència quant a reserva de contingent dins dels objectius establerts en el conveni marc quan l'acabament de les obres i la presentació de l'escriptura de compravenda es faça en els terminis assenyalats pel promotors.  
2. Als efectes tant de la consideració d'habitatge de preu taxat com del reconeixement del finançament qualificat, el preu de venda d'aquests habitatges no podrà excedir del mòdul de venda multiplicat per 90 metres quadrats útils independentment que la seua superfície siga major en el supòsit establert en l'apartat a) d'aquest article.  
La quantia de la subvenció per als habitatges previstos en aquest article en cap cas podrà ser superior a la que correspondria a aqueix habitatge si fóra de protecció oficial en règim general.  
Així mateix, els habitatges referits hauran de ser destinats a domicili habitual i permanent de l'adquirent.  
Per a la determinació de la superfície útil d'aquests habitatges s'aplicaran les normes que regeixen per als habitatges de protecció oficial.  
3. Per a poder demanar el finançament qualificat d'habitatge de preu taxat caldrà complir:  
- que entre la celebració del contracte d'opció de compra, compravenda o adjudicació i la sol·licitud de visat d'aquest no hagen transcorregut més de dos mesos, i   
- que, en qualsevol cas, el termini de validesa del visat per a sol·licitar el préstec qualificat davant les entitats de crèdits convingudes serà de 6 mesos des de l'atorgament.  
Article 6. Ajudes públiques  
1. Les ajudes públiques adoptaran qualsevol de les següents modalitats:  
1.1. Préstecs qualificats concedits per les entitats de crèdit públiques i privades en l'àmbit dels convenis subscrits pel Ministeri de Foment.  
1.2. Ajudes econòmiques directes.  
a) A càrrec dels pressupostos de l'Estat:  
- subsidi dels préstecs qualificats  
- subvencions a fons perduts  
b) A càrrec dels pressupostos de la Generalitat Valenciana:  
- subvencions a fons perdut  
1.3. Qualsevol altra que es puga establir durant el període 1996-1999, en matèria d'habitatge i sòl.  
2. La suma de les ajudes a fons perdut a càrrec del Ministeri de Foment i la Generalitat Valenciana, als adquirents, adjudicataris o promotors per a ús propi d'habitatges de protecció oficial en règim general i adquirents o adjudicataris d'habitatges de preu taxat no podrà excedir del 10% del preu de venda de l'habitatge i del garatge vinculat.  
No es considera inclòs en aquest 10% l'import corresponent als interessos meritats durant el primer any d'amortització satisfet pel Ministeri de Foment en el supòsit de compte habitatge.  
Article 7. Límits pressupostaris a la concessió del finançament qualificat  
La concessió del finançament qualificat a què es refereix l'article anterior quedarà limitada per l'exhauriment dels recursos financers destinats a aquests.  
En aquest sentit, la quantia de les ajudes a càrrec dels pressupostos de la Generalitat Valenciana s'ajustarà als objectius establerts en el conveni Marc subscrit entre la Generalitat Valenciana i el Ministeri de Foment sobre actuacions d'habitatge i sòl per al període 1996-1999.  
Article 8. Requisits per a accedir als habitatges protegits  
Per a accedir a la propietat o a l'ús d'un habitatge protegit hauran de complir-se les següents condicions, llevat de les actuacions de rehabilitació, els requisits de les quals s'estableixen en el capítol V:  
a) Que els adquirents, adjudicataris, promotors per a ús propi i arrendataris, no siguen titulars del domini o d'un dret real d'ús o de gaudi sobre algun altre habitatge de protecció oficial en la mateixa localitat.  
b) Que els adquirents, adjudicataris i promotors per a ús propi o arrendataris dels habitatges, tinguen ingressos ponderats que no superen les 5,5 voltes el salari mínim interprofessional, llevat del cas d'habitatges de règim especial, en què no es podrà passar de 2,5 vegades el salari mínim interprofessional.  
c) Que els habitatges es destinen a residència habitual i permanent i que siguen ocupats dins dels terminis establerts en la legislació vigent, i, en tot cas, en els 3 mesos següents al seu lliurament, llevat de pròrroga justificada per raons de tipus laboral o familiar, que haurà de ser autoritzada per l'administració competent.  
Article 9. Requisits per a accedir al finançament qualificat  
1. Condicions generals  
A més de que estableix l'article anterior, i amb l'excepció dels supòsits de rehabilitació, per a accedir al finançament qualificat hauran de complir-se els requisits següents en el moment de la sol·licitud de les ajudes:  
a) Que els adquirents, adjudicataris, promotors per a ús propi i arrendataris, no siguen titulars del domini o d'un dret real d'ús o gaudi sobre algun altre habitatge de protecció oficial ni, en qualsevol cas, sobre un habitatge lliure en la mateixa localitat en què se situa l'habitatge objecte de l'actuació protegible, quan el valor de mercat d'aquest habitatge excedisca del 20% del preu d'aquell per al qual se sol·licita el finançament qualificat.  
Als efectes del present Decret, es considerarà valor de mercat el valor cadastral en els casos en què estiga actualitzat, i incrementat en un 50% en els altres supòsits.  
b) Els ingressos familiars ponderats dels adquirents, adjudicataris, promotors per a ús propi i arrendataris, no podran excedir de 5,5 vegades el salari mínim interprofessional. Per a l'accés a les ajudes econòmiques directes, el límit d'ingressos serà de 3,5 vegades el salari mínim interprofessional, en el supòsit d'actuacions de règim general i habitatges de preu taxat, i de 2,5 vegades el salari mínim interprofessional en el d'actuacions de règim especial.  
2. Condicions de primer accés  
En qualsevol cas, es considerarà primer accés quan, complits els requisits exigits en l'apartat primer d'aquest article i en l'article 8 d'aquest Decret, no s'haja estat mai titular de cap altre habitatge, tant de protecció oficial com de lliure.  
A més, per a accedir a les ajudes que per aquest concepte es concedeixen a càrrec dels pressupostos del Ministeri de Foment, l'habitatge haurà de ser de superfície igual o inferior a 70 metres quadrats útils.  
S'assimilen al primer cas les persones separades judicialment o divorciades, encara que abans hagueren estat titulars d'un altre habitatge, quan la titularitat d'aquesta s'haja adjudicat a l'altre cònjuge.  
3. En el cas d'habitatges de protecció oficial serà condició necessària per a obtenir el visat de contracte i sol·licitar les ajudes econòmiques directes acreditar la disposició del préstec qualificat.  
Per a procedir a la resolució que concedeix les ajudes, caldrà acreditar en aqueix moment el manteniment de les condicions exigibles respecte del nivell d'ingressos, estar al corrent de les obligacions tributàries i davant la Seguretat Social, i també haver obtingut préstec qualificat en el cas d'habitatges de preu taxat.  
4. Als efectes d'aquest Decret, es consideren joves les persones que tenen entre 18 i 30 anys, requisit que han de complir tots els sol·licitants de les ajudes. S'hi assimilen a aquest supòsit els menors emancipats legalment, sempre que els seus ingressos s'acrediten independentment de la unitat familiar.  
Article 10. Facultat d'inspecció  
La direcció general i els serveis territorials competents en matèria d'habitatge, en la forma que es determine, exerciran facultats d'inspecció sobre les actuacions protegibles a fi d'assegurar el compliment dels requisits establerts i els compromisos dels beneficiaris d'aquests. Aquestes facultats s'estendran a actuacions de col·laboració amb altres administracions i registres públics, en particular amb el Registre de la Propietat.  
Quan els òrgans indicats noten l'incompliment dels requisits per a la concessió del finançament qualificat, amb la instrucció prèvia del corresponent procediment administratiu, podran resoldre la devolució de les ajudes concedides, incrementades amb els interessos legals corresponents des de la data de concessió, sense perjudici de la imposició de les sancions administratives que escaiguen i la remissió de les infraccions a la jurisdicció ordinària.  
Article 11. Acreditació d'ingressos. Ingressos mínims  
1. La justificació dels ingressos s'haurà de fer amb la presentació de la declaració o de les declaracions de l'Impost sobre la Renda de les Persones Físiques, corresponent al període impositiu que, una volta vençut el termini de presentació, siga immediatament anterior al moment, tant de la sol·licitud del dret al finançament qualificat com del reconeixement de les subvencions directes que pogueren correspondre.  
2. Quan a través de la documentació aportada pels sol·licitants s'observen uns ingressos desproporcionats per la baixa o nul·la quantia, en relació amb el preu d'adquisició de l'habitatge, es podrà dur a terme, d'acord amb el que estableix l'article 80.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'obertura d'un període provatori perquè la persona interessada justifique la procedència i l'import dels ingressos per a l'adquisició o la rehabilitació de l'habitatge.  
A aquests efectes es considerarà que hi ha desproporció quan el nivell d'ingressos procedents de rendiments nets del treball o d'activitats professionals i empresarials siga inferior al 10% del preu de l'habitatge i del garatge vinculat, o del pressupost protegible en cas de rehabilitació.  
En qualsevol cas, en el supòsit que no resulten suficientment acreditats els ingressos o hi haja dubtes fonamentats sobre la veracitat de les dades aportades, l'administració competent resoldrà la denegació de les ajudes demanades.  
Article 12. àrees geogràfiques  
1. Als efectes d'aquest Decret, s'estableix una àrea geogràfica única per a tot el territori de la Comunitat Valenciana, que es correspon amb l'àrea geogràfica primera.  
2. A fi d'adequar els preus màxims de venda dels habitatges protegits, s'estableixen diferents zones a les quals s'adscriuran els municipis de la Comunitat Valenciana, amb independència del nombre d'habitatge.  
Les zones que s'estableixen són les següents:  
- Zona 0. Municipis de València, Alacant i Castelló.  
- Zona 1. Municipis principalment de més de 50 mil habitants, els municipis corresponents a les àrees urbanes d'influència de València, Alacant i Castelló que es detallen, i altres.  
- Zona 2. Municipis principalment entre 20 mil i 50 mil habitants, que es detallen, i altres.  
- Zona 3. Resta de municipis entre 20 mil i 50 mil habitants, i altres.  
- Zona 4. Municipis de menys de 20 mil habitants que s'especifiquen i altres.  
- Zona 5. Resta de municipis de la Comunitat Valenciana.  
Amb un annex d'aquest Decret s'indiquen els municipis adscrits a cada zona.  
3. Per ordre del conseller d'Obres Públiques, Urbanisme i Transports, es podrà modificar l'adscripció dels municipis a les zones establertes en el punt anterior.  
Article 13. Mòduls de venda i rehabilitació. Preus màxims  
1. Als efectes de la regulació que s'estableix en aquest Decret, es considera mòdul de venda per metre quadrat de superfície útil el resultat de multiplicar el mòdul ponderat corresponent a l'àrea geogràfica 1 aplicable en el moment de la qualificació provisional o en el de la data en què es duga a terme la compravenda en els supòsits d'habitatges de preu taxat pel coeficient de la zona que corresponga.   
Valor del coeficient de zona  
   
 Preu Preu  
 Preu tasado taxat  
 Règim Règim taxat nova nova  
 especial general usada 2 anys construcció  
Zona 0 1 1.20 1.20 1.30 1,5  
Zona 1 1 1.20 1.20 1.30 -  
Zona 2 0.94 1.13 1.13 1.22 -  
Zona 3 0.89 1.07 1.07 1.16 -  
Zona 4 0.83 1.00 1.00 1.08 -  
Zona 5 0.78 0.94 0.94 1.01 -  
El preu màxim de venda serà el resultat de multiplicar el mòdul de venda per la superfície útil de l'habitatge, i el 60% d'aquest per la superfície útil computable del garatge i annexos, d'acord amb les limitacions establertes pel Reial Decret 2.190/1995, de 28 de desembre.  
2. Als efectes de la determinació del pressupost protegible de rehabilitació, es consideren mòduls de rehabilitació el resultat de multiplicar el mòdul ponderat corresponent a l'àrea geogràfica 1 aplicable en el moment de la qualificació provisional pel coeficient de zona que corresponga:  
Valors dels coeficients de zona  
 Rehabilitació  
Zona 0 1  
Zona 1 1  
Zona 2 0.94  
Zona 3 0.89  
Zona 4 0.83  
Zona 5 0.78  
El pressupost protegible de les actuacions de rehabilitació serà el resultat de multiplicar el mòdul de rehabilitació per la superfície útil computable i els límits establerts per l'article 48 del Decret.  
3. Per ordre del conseller d'Obres Públiques, Urbanisme i Transports es podran modificar els valors dels coeficients de zona que regulen els preus de venda i el pressupost protegible de rehabilitació.  
Article 14. Ingressos familiars ponderats.  
A fi de determinar els ingressos familiars ponderats s'estableix, de conformitat amb l'article 10 del Reial Decret 2.190/1995, de 28 de desembre, el coeficient ponderador V, en funció de la zona on estiguen situats els habitatges i el nombre de membres, composició i característiques de la unitat familiar. Aquest coeficient oscil·larà entre 0,90 i 1,20  
V = z x f, on z = valor de la zona,  
 i f = composició unitat familiar  
Valors de V  
Zona 0 0.90  
Zona 1 0.95  
Zona 2 1.00  
Zona 3 1.00  
Zona 4 1.05  
Zona 5 1.05  
Valor de f: número de miembros  
1 membre 1.14  
2 membre 1.10  
3 - 4 membres 1.05  
més de 4 membres 1.00  
Quan es tracte de sol·licitants majors de 65 anys, o en el supòsit de primer accés de joves amb edats compreses entre 18 i 30 anys, el coeficient f serà igual a 1 en qualsevol cas, independentment del nombre de membres de la unitat familiar.  
Valors de V  
 Primer  
 accés  
 más joves  
 1 4 2-6 de 4 majors  
 membre membres membres membres de 65 anys  
zona z \ f 1,14 1,10 1,05 1,00 1,00  
0 0,90 1,026 0,990 0,945 0,900 0,900  
1 0,95 1,083 1,045 0,997 0,950 0,950  
0-1 9,00 1,140 1,100 1,050 1,00 1,00  
8-0 2,05 1,197 1,155 1,102 1,050 1,050  
Com que s'estableix com a àrea geogràfica única tot el territori de la Comunitat Valenciana, el coeficient T, de l'article 10 del Reial Decret 2.190/1995, serà igual a 1.  
 Article 15. Limitacions a l'ús i a la cessió  
Els habitatges pels quals s'hagen rebut ajudes econòmiques directes no podran ser objecte de cessió «inter vivos» per cap títol durant el termini de 5 anys a partir de la concessió.  
Així mateix, l'obtenció de finançament qualificat per a la promoció d'habitatges en arrendament comportarà la vinculació dels habitatges a aquest règim d'ús, durant un període de, si més no, 25 anys quan es tracte de règim especial, i de 10 anys quan es tracte de règim general, particularitat que caldrà inscriure en el Registre de la Propietat.  
El canvi d'ús o la cessió abans del venciment d'aquests terminis implicarà el reintegrament de les ajudes econòmiques directes rebudes, a més dels interessos legals corresponents des de la data de la percepció.  
Els registradors de la propietat hauran de trametre certificació de les inscripcions d'escriptures que despatxen sobre aquests habitatges, quan impliquen canvi d'ús o cessió anterior al venciment dels indicats terminis als serveis territorials competents en matèria d'habitatge, als efectes del control administratiu oportú.  
Article 16. Viabilitat de la promoció i interés social  
1. Als efectes de consideració d'actuacions protegibles, serà determinat conéixer la viabilitat de la promoció i la concurrència d'interés social en aquesta.  
La viabilitat de la promoció estarà determinada pel nombre d'habitatges qualificats en el municipi, el volum de préstecs concedits i el grau de compliment, basant-se en els objectius convinguts.  
L'interés social, el definiran els següents factors:  
a) Localitat o emplaçament.  
b) Tipologia de les edificacions.  
c) Necessitat d'habitatges protegits en aqueixa localitat.  
Tindran prioritat per a la qualificació d'actuacions protegibles les que es duguen a terme en emplaçaments on els habitatges es destinen preferentment a residència habitual i permanent sobre altres zones en les quals l'ús majoritari siga de segona residència.  
2. Els interessats en promocions d'habitatges de protecció oficial, habitatges de preu taxat de nova construcció en la zona 0 i actuacions de remodelació d'edificis que s'acullen a algun règim de protecció oficial, prèviament a la sol·licitud de qualificació provisional o d'inscripció en el Registre a què es refereix l'article 5.1.c del Decret, hauran de demanar informació sobre la viabilitat de la promoció, mitjançant petició adreçada al Servei Territorial d'Arquitectura i Habitatge, on es consignaran els següents punts:  
a) Nom, cognoms o, si s'escau, denominació social i domicili de la persona física o jurídica que ho sol·licite.  
b) Emplaçament de la finca en què es pretén construir la promoció d'habitatges de protecció oficial, o habitatges de preu taxat, aportant plànol de situació.  
c) Característiques generals de la construcció que es pretén fer.  
A més, quan la promoció es duga a terme en zones majoritàriament de segona residència, caldrà aportar la justificació de l'equipament bàsic urbanístic requerit per a una població permanent i acreditació expressa de la suficient dotació escolar i sanitària.  
El Servei Territorial d'Arquitectura i Habitatge corresponent facilitarà en el termini màxim de 30 dies la referida informació sobre la viabilitat de la promoció, que tindrà caràcter indicatiu, i no serà susceptible de cap recurs.  
Aquest informe servirà de base, al seu moment, per a la concessió o denegació de la qualificació provisional o de la inscripció en el registre en el supòsit d'habitatges de preu taxat de nova construcció.  
3. En els supòsits en què s'autoritze o sol·licite una actuació protegible en una localitat o emplaçament en què la destinació habitual dels habitatges allí situades siga la de segona residència, es tindran en compte a més de les condicions que amb caràcter general estableix el Decret, determinades condicions personals dels compradors que justifiquen la concurrència d'interés social, per la qual cosa hauran d'aportar la documentació següent:  
- Certificació acreditativa que el sol·licitant o sol·licitants treballen en la localitat on se situa l'habitatge o en l'àrea d'influència d'aquesta o bé estar inscrit en l'oficina d'ocupació d'aqueix municipi.  
- En el supòsit de treballadors autònoms, acreditació del domicili fiscal o certificat de l'agència tributària.  
- En el supòsit que els sol·licitants tinguen fills a càrrec seu, justificació que estan escolaritzats en aqueixa localitat.  
- Documentació acreditativa de no tenir cap habitatge en cap altra localitat.  
- Certificat de vida laboral en la Seguretat Social o estar donat d'alta en el IAE.  
- La pertinença de la família al centre de salut de la zona.  
Article 17. Famílies de més de 5 membres  
1. En els supòsits en què la unitat familiar es componga de 6 o més membres, la superfície útil màxima permesa es considerarà, als efectes de l'obtenció del finançament qualificat, d'aquesta manera:  
a) Habitatges de protecció oficial  
- compra o adquisició: 2 habitatges  
- ús propi: 90 metres quadrats útils més 15 metres quadrats útils per cada membre que excedisca de 5  
b) Habitatges de preu taxat: 120 metres quadrats útils  
c) Rehabilitació: caldrà ajustar-se al que estableix el capítol V  
En qualsevol cas, l'adquisició de dos habitatges o l'excés de superfície autoritzada sobre els 90 metres quadrats útils haurà d'implicar una distribució coherent amb el nombre de membres de la unitat familiar.  
2. El càlcul de les subvencions es farà segons els metres quadrats que tinga l'habitatge, i s'establirà com a límit màxim 90 metres quadrats útils més 15 metres quadrats per cada membre que excedisca de 5, llevat dels supòsits de rehabilitació.  
3. Als efectes de la determinació del nombre de membres de la unitat familiar, es consideraran aquells que siguen computables als efectes fiscals, o, si s'escau, els que convisquen habitualment en el domicili familiar, sempre que per al càlcul dels ingressos familiars ponderats es tinguen en compte els ingressos de tots ells.  
Article 18. Compres «pro indiviso» i amb caràcter privatiu  
1. Per a la concessió de les ajudes econòmiques s'exigirà el compliment dels requisits establerts en el Decret per tors els que figuren com a adquirents o adjudicataris en l'escriptura pública de compravenda, i es computarà la renda de tots ells, amb independència del que siga qui aparega com a adquirent o adjudicatari en el document privat i en la sol·licitud d'ajudes econòmiques, llevat del que es regula per a les actuacions de rehabilitació per promotors usuaris.  
2. En el supòsit de règim econòmic matrimonial de separació de béns, i quan l'adquisició de l'habitatge ho siga a títol privatiu d'un dels cònjuges, es tindran en compte els ingressos de tots dos cònjuges, ja que constitueixen una mateixa unitat familiar.  
Article 19. Solar a canvi d'obra  
En els supòsits de cessió de solar a canvi d'obra, es considerarà primera transmissió als efectes de l'obtenció de les ajudes econòmiques directes la venda dels habitatges de protecció oficial així adquirits, feta pel cedent del solar en favor de tercers, sempre que es complisquen els terminis i les condicions que estableix la legislació reguladora d'aquest tipus d'habitatges.  
Article 20. Estrangers  
Podran optar a les ajudes econòmiques directes només els estrangers pertanyents a països membres de la Unió Europea, en virtut del que disposa el Reglament del Consell de les Comunitats Europees número 116/1968.  
En la resta de supòsits, el sol·licitant haurà d'acreditar l'existència d'un tractat de reciprocitat amb el seu país que establisca la igualtat de tracte en tot el que es relacione amb l'accés a l'habitatge.  
Capítol II  
Ajudes públiques per a habitatges de protecció oficial  
en règim general i habitatges de preu taxat  
Secció primera  
Promoció i adquisició d'habitatges de protecció oficial  
en règim general i de preu taxat  
Article 21. Reconeixement d'ajudes a càrrec dels pressupostos del Ministeri de Foment  
La Direcció General d'Arquitectura i Habitatge, a través dels seus Serveis Territorials, sempre que els beneficiaris complisquen les condicions establertes en el present Decret, d'acord amb el que regula el Reial Decret 2.190/1995, i a càrrec dels pressupostos del Ministeri de Foment, reconeixerà als adquirents, adjudicataris i promotors per a ús propi d'habitatges de protecció oficial en règim general, i als adquirients o adjudicataris d'habitatges de preu taxat que hagen obtingut el préstec qualificat aquestes ajudes:  
a) El dret al subsidi del préstec qualificat  
El tipus d'interés amb subsidi serà del 7,5% per a aquells que tinguen uns ingressos familiars ponderats inferiors a 3,5 vegades el salari mínim interprofessional.  
El tipus d'interés amb subsidi serà del 9,5% per a aquells que tinguen uns ingressos familiars ponderats inferiors a 4,5 vegades el salari mínim interprofessional, i de l'11% quan siguen inferiors a 5,5 vegades el salari mínim interprofessional.  
Quan en el moment de reconeixement del dret al subsidi del préstec el tipus d'interés amb subsidi siga igual o superior al tipus d'interés dels convenis, fixat pel Consell de Ministres, es considerarà que aquest darrer és el tipus d'interés aplicable.  
En el cas del primer accés a un habitatge en propietat, el tipus d'interés amb subsidi serà del 6,5%, si l'habitatge té una superfície útil igual o menor de 70 metres quadrats.  
b) Subvencions per al primer accés a la propietat  
Quan els beneficiaris s'acullen a aquest sistema, s'atorgarà una subvenció per una quantia equivalent al 5% del preu de venda de l'habitatge més el garatge vinculat que figure en el contracte de compravenda o adjudicació, o del valor de l'edificació més el valor del sòl en el cas de promotor per a ús propi.  
Si el sol·licitant acredita en el moment de la sol·licitud de la subvenció haver constituït, almenys durant dos anys, un dipòsit de compte habitatge en una entitat que concedisca préstecs qualificats, per una quantia mínima del 10% del preu esmentat, a més de la subvenció anterior, se satisfarà a l'entitat de crèdit concedent del préstec qualificat la totalitat dels interessos meritats durant el primer any del període d'amortització.  
A aquests efectes, es considerarà que es compleix el requisit establert en el paràgraf anterior quan el 10% del preu corresponga al saldo mitjà ponderat del darrer any.  
No obstant això, es computaran a fi de determinar el saldo mitjà les quantitats extretes de l'esmentat compte com a lliuraments parcials del preu de l'habitatge.  
Article 22. Ajudes a càrrec dels pressupostos de la Generalitat Valenciana   
La Generalitat Valenciana, sempre que els beneficiaris complisquen els requisits establerts en el present Decret, i quan els ingressos ponderats no excedisquen de 2,5 vegades el salari mínim interprofessional, concedirà, a càrrec dels seus pressupostos subvencions a adquirents, adjudicataris i promotors per a ús propi del 5% del preu de l'habitatge més el garatge vinculat que figure en el contracte de compravenda o adjudicació o del valor de l'edificació sumat al del sòl, que constarà en l'escriptura de declaració d'obra nova, en el cas de promotors per a ús propi.  
Per a ingressos entre 2,5 i 3,5 vegades el salari mínim interprofessional, la quantia de l'ajuda serà del 2,5% del preu de l'habitatge més el garatge vinculat.  
Les subvencions establertes en els dos paràgrafs anteriors s'incrementaran en 2,5 punts, si el sol·licitant, a més de complir els requisits legalment exigibles en la data de la sol·licitud de les ajudes tinga més de 65 anys o una edat compresa entre els 18 i els 30 anys; en aquest darrer cas, haurà de ser un primer accés.  
Així mateix s'aplicarà, a més de l'anterior, un increment de 2,5 punts quan es tracte d'actuacions protegibles d'habitatges de protecció oficial o d'habitatges de preu taxat en àrees de rehabilitació.  
Article 23. Concessió de les subvencions  
Per a la concessió de les subvencions caldrà acreditar el que estableixen els articles 9 i 11 d'aquest Decret, que s'efectuarà:  
1. En habitatges de protecció oficial de règim general  
a) Quan es tracte del promotor per a ús propi, una volta obtinguda la qualificació definitiva.  
b) En el cas d'adquirents i adjudicataris, quan s'aporte l'escriptura pública inscrita en el Registre de la Propietat que acredite la transmissió de l'habitatge i el certificat municipal d'empadronament.  
2. En habitatges de preu taxat  
Les ajudes econòmiques directes seran concedides quan l'adquirent o adjudicatari aporte l'escriptura pública inscrita en el Registre de la Propietat que acredite la transmissió, sempre que l'habitatge estiga en condicions d'habitabilitat i es justifique l'empadronament en aquest.  
3. No obstant això, si en el moment en què s'aporta la documentació exigible, no hi haguera crèdit pressupostari, el Servei Territorial resoldrà només als efectes de declarar el compliment dels requisits exigits per la legislació vigent, i es condicionarà la subvenció al moment que existisca aquesta cobertura pressupostària.  
4. La quantia de la subvenció a l'adquirent podrà ser pagada al promotor de l'habitatge si es descompta del preu de venda i sempre que així es reflectisca en l'escriptura corresponent.  
Secció segona  
Promoció d'habitatges de protecció oficial  
en règim general per a arrendament  
Article 24. Reconeixement d'ajudes a càrrec dels pressupostos del Ministeri de Foment  
1. La Direcció General d'Arquitectura i Habitatge, a través dels seus Serveis Territorials, reconeixerà, en les condicions establertes en el Reial Decret 2.190/1995, i a càrrec dels pressupostos del Ministeri de Foment, als promotors d'habitatges de protecció oficial amb règim general destinats a lloguer, que hagen obtingut el préstec qualificat, aquestes ajudes:  
a) El dret al subsidi del préstec qualificat  
El tipus d'interés amb el subsidi serà del 7%, tant durant el període de mancança com al llarg del període d'amortització.  
b) Una subvenció equivalent al 10% del preu màxim de venda de l'habitatge més el garatge vinculat que correspondria a aquests habitatges en el moment de la qualificació definitiva.  
Si la superfície dels habitatges no supera els 70 metres quadrats útils, l'import de la subvenció serà del 15%.  
2. L'import de la subvenció s'aplicarà al reemborsament del préstec qualificat.  
Article 25. Ajudes a càrrec dels pressupostos de la Generalitat Valenciana   
1. La Generalitat Valenciana, a càrrec dels seus pressupostos, concedirà als promotors d'habitatges per a arrendament subvencions per un import del 7,5% del preu de venda de l'habitatge vinculat que correspondria en el moment de la qualificació definitiva.  
2. Són condicions imprescindibles per a accedir a les subvencions establertes en el paràgraf les següents:  
a) La renda anual màxima inicial no podrà excedir del 6% del preu global màxim a què haguera pogut vendre's l'habitatge en el moment de la celebració del contracte d'arrendament.  
b) Els ingressos ponderats dels arrendataris no podran superar 2,5 vegades el salari mínim interprofessional.  
El promotor aportarà la declaració de l'impost sobre la Renda de les Persones Físiques dels arrendataris per a visar els contractes.  
Aquestes condicions s'hauran de mantenir un mínim de 5 anys, tant per al primer arrendatari com per als següents, si n'hi ha, a comptar des de la formalització del primer contracte després de la concessió de la qualificació definitiva.  
3. Quan els arrendataris siguen majors de 65 anys o tinguen una edat compresa entre els 18 i 30 anys en el moment de la presentació per part del promotor del contracte d'arrendament per al visat, sobre el percentatge establert en l'apartat primer d'aquest article s'aplicarà un increment de 2,5 punts.  
Així mateix, s'aplicarà aquest increment de 2,5 punts quan es tracte de promocions en àrees de rehabilitació.  
Article 26. Concessió de les ajudes  
1. Per a la concessió de les ajudes, el promotor haurà d'acreditar que està al corrent de les obligacions tributàries i de la Seguretat Social, i es practicarà una vegada obtinguda la qualificació definitiva, i es fraccionarà segons el nombre d'habitatges arrendats efectivament.  
2. No obstant això, si en el moment que s'aporte la documentació exigible no hi haguera crèdit pressupostari, el Servei Territorial resoldrà només als efectes de declarar el compliment dels requisits exigits per la legislació vigent, i es condicionarà la concessió i el pagament de la subvenció al moment en què existisca aquesta cobertura pressupostària.  
3. L'arrendament es justificarà mitjançant l'aportació del contracte i la certificació registral de la seua inscripció.  
Capítol III  
Promoció per a venda i arrendament i adquisició  
 d'habitatges de protecció oficial de règim especial  
Article 27. Ajudes públiques a càrrec dels pressupostos del Ministeri de Foment  
1. Subsidi de préstecs  
La Direcció General d'Arquitectura i Habitatge, a través dels seus Serveis Territorials d'Arquitectura i Habitatge, reconeixerà el dret al subsidi dels préstecs i promotors per a ús propi en actuacions en règim especial de protecció oficial, en les condicions establertes en el Reial Decret 2.190/1995.  
Els tipus d'interés amb subsidi serà del 5% en cas d'habitatges qualificats provisionalment per a venda o ús propi, i del 4% en el cas d'arrendament.  
2. Subvencions  
Així mateix s'atorgaran, a càrrec dels pressupostos del ministeri de Foment, les subvencions següents:  
a) Adquirents, adjudicataris i promotors individuals per a ús propi, sempre que hagen obtingut el préstec qualificat, el 10% del preu de venda de l'habitatge més el garatge vinculat que figure en el contracte de compravenda o d'adjudicació, o del valor de l'edificació segons l'escriptura de declaració d'obra nova més el valor del sòl, en promocions d'habitatges per a ús propi.  
La quantia de la subvenció a l'adquirent podrà ser satisfeta al promotor de l'habitatge si se'n descompta el preu de venda i sempre que així es reflectisca en l'escriptura corresponent.  
Si el sol·licitant acredita en el moment de la sol·licitud de la subvenció haver constituït, almenys durant dos anys, un dipòsit en compte habitatge en una entitat que concedisca préstecs qualificats, per una quantia mínima del 5% del preu esmentat, a més de la subvenció anterior, se satisfarà a l'entitat de crèdit concedent del préstec qualificat la totalitat dels interessos meritats durant el primer any del període d'amortització.  
A aquests efectes, es considerarà que es compleix el requisit establert en el paràgraf anterior quan el 5% del preu corresponga al saldo mitjà ponderat del darrer any.  
b) Promotors o titulars d'habitatges per a arrendament, el 15% del preu màxim a què s'hauria pogut vendre en el moment de la qualificació definitiva.  
Si els habitatges destinats a lloguer no superen els 70 metres quadrats de superfície útil la subvenció s'elevarà al 25%.  
La concessió de la subvenció es farà una volta obtinguda la qualificació definitiva i en funció dels habitatges arrendats i el seu import s'aplicarà el reemborsament del préstec qualificat.  
Article 28. Subvencions a càrrec dels pressupostos de la Generalitat Valenciana   
1. La Generalitat Valenciana, a càrrec dels seus pressupostos concedirà als promotors d'habitatges per a arrendament en règim especial subvencions per un import del 10% del preu de venda que correspondria a aquests habitatges en el moment de la seua qualificació definitiva.  
Aquest percentatge es veurà incrementat en un 2,5% més quan es tracte de promocions en àrees de rehabilitació.  
2. Són condicions imprescindibles per a accedir a les subvencions establertes en el paràgraf anterior les següents:  
a) La renda anual màxima inicial no podrà excedir del 4% del preu global màxim a què s'haguera pogut vendre l'habitatge i el garatge vinculat en el moment de la celebració del contracte d'arrendament.  
b) Els ingressos ponderats dels arrendataris no podran superar 2 voltes el salari mínim interprofessional.  
Aquestes condicions s'hauran de mantenir un mínim de 10 anys, tant per al primer arrendatari com per als següents, si n'hi ha, a comptar des de la formalització del primer contacte després de la concessió de la qualificació definitiva.  
El promotor aportarà la declaració de l'impost sobre la Renda de les Persones Físiques dels arrendataris per a visar els contractes.  
Article 29. Concessió de les ajudes  
1. Per a la concessió de les ajudes per part del promotor caldrà acreditar estar al corrent de les obligacions tributàries i de la Seguretat Social, i es practicarà una volta obtinguda la qualificació definitiva, i es fraccionarà segons el nombre d'habitatges arrendades efectivament.  
2. No obstant això, si en el moment que s'aporte la documentació exigible no hi haguera crèdit pressupostari, el Servei Territorial resoldrà només als efectes de declarar el compliment dels requisits exigits per la legislació vigent, i es condicionarà la concessió i el pagament de la subvenció al moment en què aquesta cobertura pressupostària existisca.  
3. L'arrendament es justificarà amb l'aportació del contracte i la certificació registral de la seua inscripció.  
Article 30. Drets de tempteig i retracte  
1. La Generalitat Valenciana podrà fer ús dels drets de tempteig i retracte indicats en l'article 21 del Reial Decret 2.190/1995, de 28 de desembre.  
2. La Generalitat Valenciana, amb la sol·licitud prèvia motivada, podrà cedir amb una resolució expressa del conseller d'Obres Públiques, Urbanisme i Transports, els drets de tempteig i retracte, a favor de les actuacions quan aquest siga d'una altra administració pública, organisme, ens autònom o empresa pública.  
De la indicada resolució de cessió es donarà compte en el Registre de la Propietat.  
Capítol IV  
D'altres actuacions protegibles  
Secció primera  
Promocions d'habitatges destinats a arrendament   
o d'altres formes d'explotació justificades  
per raons social i d'habitatges per a universitaris  
Article 31. Actuacions protegides  
1. Es podran acollir al finançament qualificat regulat per aquest Decret per als habitatges de protecció oficial de règim general amb destinació a arrendament les persones físiques o jurídiques, públiques o privades, que promoguen la construcció o la remodelació d'edificis d'habitatges destinats a arrendament o d'altres formes d'explotació per raons socials, que complisquen les següents característiques:  
a) Que la superfície útil dels habitatges no excedisca de 50 metres quadrats.  
Aquesta superfície protegible es podrà incrementar fins un màxim del 15% en cas de nova construcció, o del 20% en cas que l'actuació protegida comprenguera operacions de rehabilitació, per a incloure la corresponent als serveis comuns.  
b) Les que puguen determinar-se amb una ordre del conseller d'Obres Públiques, Urbanisme i Transports, i comporten modificacions en les condicions establertes per la normativa d'habitabilitat vigent en la Comunitat Valenciana.  
2. La superfície computable a fi d'obtenir el finançament qualificat estarà composta per la superfície útil dels habitatges incrementada amb la corresponent als serveis comuns, sense que puga excedir del 15% en cas de nova construcció, o del 20% en el de rehabilitació.  
3. Les ajudes establertes per a aquests habitatges seran les que corresponguen als habitatges de protecció oficial en règim general per a arrendament, i s'atendran, pel que fa al reconeixement seu a càrrec dels pressupostos del Ministeri de Foment, de la Generalitat Valenciana i a la seua concessió, al que regulen els articles 24, 25 i 26 del Decret.  
Article 32. Condicions i destinació dels habitatges  
1. La vinculació al règim d'arrendament dels habitatges caldrà ajustar-se als terminis i a les condicions establerts per a l'habitatge de protecció oficial de règim general destinat a arrendament, amb la limitació de la renda anual del 6% del preu màxim de venda que corresponga segons la superfície útil de l'habitatge.  
L'arrendador podrà percebre, a més de la renda inicial o revisada que corresponga, el cost real dels serveis que gaudisca l'inquilí i se satisfacen per part del propietari, i també la resta de repercussions autoritzades per la legislació aplicable.  
2. Els destinataris dels habitatges hauran de complir les condicions següents:  
a) Que tinguen una edat compresa entre 18 i 30 anys, o més de 65 anys.  
b) Que no siguen propietaris de cap habitatge en la mateixa localitat.  
c) Que els habitatges es destinen a domicili habitual i permanent dels arrendataris. Està prohibit el subarrendament total o parcial.  
d) Que els seus ingressos familiars ponderats no superen 2,5 vegades el salari mínim interprofessional.  
Es consideren ingressos familiars ponderats els de l'inquilí o els de la unitat familiar a què pertanyen.  
3. Quan aquest tipus d'habitatges es destine a altres col·lectius per raons socials, amb resolució prèvia motivada del director general d'Arquitectura i Habitatge, s'establiran les característiques dels beneficiaris i el règim d'explotació dels habitatges, de manera que les ajudes a què puguen acollir-se seran les regulades per als habitatges de protecció oficial de règim general amb destinació a arrendament.  
Article 33. Habitatges per a estudiants universitaris  
1. Quan les actuacions protegibles establertes en aquesta secció siguen promogudes per la universitat, o entitats o empreses vinculades a ella, de titularitat pública o privada, i es destinen a estudiants universitaris, es podran acollir a les condicions de finançament qualificat establertes en els articles 31 i 32 del Decret, i no s'exigiran en aquest cas els límits a què es refereix l'article 32.2.d).  
2. Prèviament a la qualificació de les actuacions, i amb un conveni entre la Generalitat Valenciana i l'ens promotor dels habitatges, es regularan les condicions de tutela i baremació per a l'accés a aquestes.  
Secció segona  
Experiències pilot  
Article 34. Experiències pilot  
Els promotors d'habitatges de protecció oficial de règim general i especial que constituïsquen experiències pilot o que superen el mínim del perfil de qualitat podran optar a una subvenció de fins el 10% del preu de venda, a càrrec dels pressupostos de la Generalitat Valenciana, la quantia de la qual estarà en funció de la tipologia de l'experiència pilot o del nivell aconseguit en el perfil de qualitat.  
Es considera, als efectes d'aquesta disposició, que:  
a) Les experiències pilot fomenten la racionalització de la construcció mitjançant l'aplicació de noves tècniques constructives, un menor ús de materials contaminadors, un major estalvi d'energia i en el consum de recursos naturals. S'inclouen també els edificis d'habitatges adequats a les condicions bioclimàtiques de la zona en què se situen.  
b) El perfil de qualitat és la qualificació dels edificis d'habitatges segons les seues prestacions referides a:  
- L'estalvi energètic segons la disposició addicional cinquena del Reial Decret 2.190/1995, de 28 de desembre, i la normativa que el desplega.  
- D'altres prestacions dels edificis, com la resistència mecànica i estabilitat; la seguretat en cas d'incendi; la higiene, la salut i el medi ambient; la seguretat d'utilització; la protecció front al soroll; l'ús i funcionalitat de l'habitatge; l'economia de manteniment de l'edifici, i l'accessibilitat, segons disposicions que la Generalitat Valenciana ha de desenvolupar.  
Quan després de la publicació de les corresponents disposicions siga exigible, s'inclourà com a condició per a accedir al finançament qualificat, amb les qualificacions provisional i definitiva dels habitatges de protecció oficial. El perfil informarà d'un nivell mínim, exigible en tot cas, del compliment de les prestacions dels edificis, i també de nivells superiors que permeten accedir a les distintes quanties de subvenció.  
Aquesta subvenció és compatible amb les que corresponguen com a habitatges de protecció oficial, regulades en aquest Decret. El preu màxim de venda i renda d'aquests habitatges per metre quadrat de superfície útil no podrà excedir del corresponent als habitatges de protecció oficial qualificats provisionalment en el mateix any i municipi en què se situe l'actuació.  
Article 35. Procediment i requisits  
Les característiques de les actuacions establertes en els dos articles precedents, el procediment per al reconeixement de les ajudes, tant d'estatals com d'autonòmiques, i els requisits per a accedir-hi, es regularan amb una ordre del conseller d'Obres Públiques, Urbanisme i Transports.  
Secció tercera  
Actuacions arqueològiques  
Article 36. Objecte de l'actuació protegible  
Podran gaudir d'ajuda econòmica de la Generalitat Valenciana, en els termes que estableix el present capítol, les actuacions que tinguen com a objecte la remoció del subsòl dins de les àrees de rehabilitació integrada concertada, quan constituïsca una exigència prèvia a l'obtenció de llicència per a la construcció d'edificis de nova planta d'habitatges de protecció oficial, determinada per raons arqueològiques.  
Article 37. Beneficiaris  
1. Podran ser beneficiaris de les presents ajudes les persones físiques o jurídiques de naturalesa estrictament privada que actuen com a promotors d'habitatges de protecció oficial de nova construcció, en qualsevol dels seus règims, amb destinació a la venda o cessió en arrendament.  
2. S'exclouen expressament d'aquestes ajudes les actuacions de promoció d'habitatges de nova construcció en qualsevol altre règim, i també les de protecció oficial que les promoguen directament les administracions territorials o empreses en que aquelles tinguen, directament o indirectament, una participació única o majoritària.  
Article 38. Condicions de l'actuació  
1. L'actuació podrà consistir en la prospecció o sondeig del subsòl dels terrenys destinats a la nova construcció o la seua excavació intensiva, en la manera que determine l'informe arqueològic previ emés amb aquesta finalitat pel servei municipal competent.  
2. En qualsevol cas, l'actuació arqueològica se subjectarà a les disposicions de l'ordre de 31 de juliol de 1987, de la Conselleria de Cultura, Educació i Ciència, que regula la concessió d'autoritzacions per a la realització d'activitats arqueològiques a la Comunitat Valenciana.  
3. Tant l'elaboració dels projectes d'actuació arqueològica com l'emissió de l'informe preliminar, la redacció de la memòria científica, els honoraris que es meriten amb aquest motiu i els derivats de la intervenció professional integraran el cost de l'actuació als efectes de la determinació de la subvenció que corresponga.  
Article 39. Quantia de la subvenció  
1. La quantia de la subvenció que han de rebre els promotors de les actuacions arqueològiques que complisquen les condicions establertes en el present capítol dependrà de la intensitat de l'actuació de remoció del subsòl que haja de dur-se a terme amb motiu del compliment de la normativa urbanística i patrimonial d'aplicació al cas concret.  
a) En el cas de prospecció o sondeig:  
Quan l'objecte de l'actuació principal siga la construcció d'habitatges de protecció oficial de règim general, l'import de la subvenció serà equivalent a un 6% del mòdul de venda vigent per la superfície edificable del solar.  
Quan l'objecte de l'actuació principal siga la construcció d'habitatges de protecció oficial de règim especial, l'import de la subvenció serà equivalent a un 9% del mòdul de venda vigent per la superfície edificable del solar.  
b) En el cas d'excavacions:  
Quan l'objecte de l'actuació principal siga la construcció d'habitatges de protecció oficial de règim especial, l'import de la subvenció serà equivalent a un 18% del mòdul de venda vigent per la superfície edificable del solar.  
Quan l'objecte de l'actuació principal siga la construcció d'habitatges de protecció oficial en règim general, l'import de la subvenció serà equivalent al 12% del mòdul de venda vigent per la superfície edificable del solar.  
2. Les quanties expressades no tindran caràcter acumulatiu. De tal manera que si hagueren de succeir-se les actuacions de prospecció o sondeig i excavació, es concedirà únicament l'import corresponent a aquesta última.  
3. Només als efectes de les ajudes econòmiques que regula el present Decret, es considerarà protegible la prospecció o sondeig no superficial que siga acompanyada per moviment de terra i així es definira en l'informe previ emés amb aquesta finalitat pel servei municipal competent.  
Article 40. Concessió de la subvenció  
El dret a la subvenció es declararà simultàniament a la qualificació provisional de l'actuació principal i el pagament es farà efectiu amb subjecció al règim general que corresponga a la subvenció d'aquella actuació.  
Això no obstant, si en el moment en què s'aporta la cocumentació exigible no hi ha crèdit pressupostar, el Servei Territorial resoldrà només als efectes de declarar el compliment dels requisits exigits per la legislació vigent, i es condicionarà la concessió i el pagament de la subvenció al moment en què existisca aquesta cobertura pressupostària.   
Capítol V  
Rehabilitació  
Secció primera  
Actuacions protegibles  
Article 41. Actuacions protegibles  
1. Es consideren actuacions protegibles, en les condicions establertes en el present Decret:  
a) La rehabilitació d'edificis.  
b) La rehabilitació d'habitatges.  
c) La rehabilitació d'equipament comunitari primari.  
d) La rehabilitació de l'equipament social, cultural o educatiu.  
2. La qualificació de qualsevol actuació protegible de rehabilitació es farà d'acord amb els criteris, condicions i limitacions regulats en aquest Decret, i determinarà la possibilitat d'acollir-se a les ajudes que s'hi estableixen i a les del Reial Decret 2..190/1995, de 28 de desembre, o la normativa que el substituïsca.  
3. No és actuació protegible, als efectes d'aquest Decret, la rehabilitació, en tot o en part, dels béns d'interés cultural declarats monuments conformement a la definició de l'article 14.1 de la Llei de Patrimoni Històric Espanyol, o aquells que tinguen expedient incoat per a la declaració com a tals.  
Article 42. Objecte de les actuacions protegibles  
1. La rehabilitació d'edificis tindrà com a objecte una d'aquestes actuacions, si més no:   
a) L'adequació estructural, considerant com a tals les obres que proporcionen a l'edifici condicions de seguretat constructiva, de manera que quede garantida la seua estabilitat, resistència, fermesa i solidesa.  
b) L'adequació funcional, considerant com a tal la realització d'obres que proporcionen a l'edifici condicions suficients respecte dels accessos, estanqueïtat front a la pluja i la humitat, aïllament tèrmic i acústic, xarxes generals d'aigua, gas, electricitat, telefonia i sanejament, ascensors, serveis generals, seguretat front a accidents i sinistres, i supressió de barreres arquitectòniques per a facilitar l'accés i l'ús de les persones amb minusvàlues.  
c) La remodelació de l'edifici, considerada com la rehabilitació de la integritat de l'edifici, duta a terme amb la realització simultània de les adequacions estructural i funcional de l'edifici i d'habitabilitat de la totalitat d'habitatges i locals que l'integren, de manera que una vegada conclosa la rehabilitació siguen destinades a venda o arrendament.  
d) Adequació de façanes, considerant com a tal el tractament superficial o el sanejament integral d'aquestes en àrees de rehabilitació.  
e) Adequació de cobertes, amb intervenció, o sense, sobre els elements estructurals, en l'àmbit de les àrees de rehabilitació.  
Les actuacions de remodelació establertes en l'apartat c) podran acollir-se al règim d'habitatges de protecció oficial de nova construcció que corresponga, i en tal cas es podrà accedir a les ajudes que s'estableixen en el present capítol destinades a l'adequació de les façanes i cobertes de l'edifici que es remodele.  
2. La rehabilitació d'habitatges tindrà com a objecte almenys una d'aquestes actuacions:  
a) L'adequació d'habitabilitat, considerant com a tal la realització de les obres que proporcionen a l'habitatge les condicions mínimes respecte de la seua superfície útil i programa, distribució interior, instal·lacions d'aigua, sanejament, electricitat, gas i calefacció, ventilació, il·luminació natural i aireació, aïllament tèrmic i acústic.  
b) Les obres que possibiliten en l'habitatge l'estalvi de consum energètic o permeten l'adaptació a la normativa vigent de les instal·lacions o de protecció contra incendis.  
c) Les que tinguen com a objecte la supressió de barreres arquitectòniques per a facilitar l'accés i l'ús de l'habitatge a persones amb minusvàlues, d'acord amb la normativa aplicable.  
d) L'ampliació de l'espai habitable d'un habitatge, sempre que la superfície útil resultant no excedisca de 120 metres quadrats, en els casos en què l'ampliació estiga justificada per no complir l'habitatge les Normes d'Habitabilitat i Disseny HD91, i siga condició pel al compliment l'ampliació de les superfícies dels estatges o la creació de nous, i aleshores es podrà ampliar l'habitatge en la superfície que en garantisca el compliment.  
Quan es tracte d'unitats familiars formades per més de 7 membres, podrà ampliar-se el límit de 120 metres quadrats en 15 metres quadrats útils més per cada membre que passe de 7.  
En tot cas, una volta concloses les obres, l'habitatge complirà el que estableix el Decret 85/1989, de 12 de juliol, del Govern Valencià, i l'Ordre de 22 d'abril de 1991, del conseller d'Obres Públiques, Urbanisme i Transports, que desplega les Normes d'Habitabilitat i Disseny d'habitatges en l'àmbit de la Comunitat Valenciana (HD91).  
3. L'adequació de l'equipament comunitari primari tindrà com a objecte l'adaptació o la creació d'espais lliures, vials i infraestructures (gas, aigua, energia elèctrica i clavegueram), que es destinen al servei exclusiu o preferent dels habitatges inclosos en l'àmbit de l'actuació.  
4. L'adequació de l'equipament social, cultural o educatiu, tindrà com a objecte la rehabilitació d'edificis per a aquests fins, sempre que les actuacions siguen promogudes per entitats sense ànim de guany, en l'àmbit d'àrees de rehabilitació i que hi haja una resolució del director general d'Arquitectura i Habitatge que determine la viabilitat de l'actuació, les característiques i l'adequació a la finalitat social establerta, possibilitant l'accés a les ajudes regulades per aquest Decret.  
Article 43. àmbit de les actuacions protegibles  
1. Per a poder accedir a les ajudes econòmiques directes regulades tant pel present capítol com pel capítol IV del Reial Decret 2.190/1995, de 28 de desembre, les actuacions protegibles enumerades en l'article 41 del Decret hauran de trobar-se en alguna d'aquestes situacions:  
a) àrees de rehabilitació integrada concertada.  
b) àrees de rehabilitació en conjunts historicoartístics declarats.  
c) àrees de rehabilitació en zones degradades:  
 c.1. Zones urbanes perifèriques.  
 c.2. Centres històrics.  
d) Actuacions de protecció preferent:  
 d.1.Zones rurals.  
 d.2. Edificis catalogats.  
 d.3. Grups de promoció pública.  
e) Edificis afectats per patologies estructurals:  
 e.1. Derivades de l'ús del ciment aluminós.  
 e.2. D'altres.  
f) Actuacions fora dels àmbits anteriors.  
g) Promotors usuaris amb escassos recursos.  
2. En cas que una mateixa actuació de rehabilitació es trobe en més d'una de les situacions anteriors, el criteri serà concedir l'ajuda econòmica més beneficiosa, sense que es puguen acumular les quanties.  
3. La Direcció General d'Arquitectura i Habitatge, a través dels seus Serveis Territorials, sempre que els beneficiaris complisquen les condicions establertes en aquest Decret, reconeixeran en els supòsits que s'hi estableixen l'accés al finançament qualificat del Reial Decret 2.190/1995, a càrrec dels pressupostos del Ministeri de Foment, i les ajudes que s'establisquen a càrrec dels pressupostos de la Generalitat Valenciana.  
Article 43. Promotors  
1. Podran ser promotors de les actuacions protegibles les persones físiques o jurídiques, públiques o privades, tant si són usuàries com no dels habitatges o dels edificis per als quals es demane la qualificació de rehabilitació, en les condicions establertes en aquest capítol.  
2. Als efectes establerts en aquest capítol, es considerarà promotor usuari la persona física que decideix, programa i impulsa la rehabilitació de l'edifici o de l'habitatge que constitueix els seu domicili habitual i permanent. Es consideraran promotors usuaris:  
a) Els propietaris dels habitatges.  
b) Els inquilins, arrendataris o usuaris dels habitatges per qualsevol títol amb el consentiment escaient del propietari.  
c) Les comunitats de propietaris en la rehabilitació d'edificis en els supòsits establerts.  
Article 45. Modalitats de les actuacions protegibles  
1. D'acord amb el caràcter del promotor i la destinació dels habitatges o de l'edifici, l'actuació de rehabilitació adoptarà alguna de les següents modalitats:  
a) La rehabilitació de l'habitatge per part del promotor usuari.  
b) La rehabilitació dels elements comuns de l'edifici.  
c) L'adquisició i rehabilitació immediata de l'habitatge per a ús propi.  
d) La rehabilitació d'habitatges cedits en arrendament amb pròrroga forçosa.  
e) La remodelació d'edificis destinats a la venda.  
f) La remodelació d'edificis destinats a l'arrendament.  
g) L'adequació de l'equipament comunitari primari.  
h) L'adequació de l'equipament de caràcter social, cultural o educatiu.  
2. Els locals de negoci podran accedir al finançament qualificat per a la rehabilitació dels elements comuns de l'edifici, d'acord amb la quota de participació que els corresponga, en els següents supòsits:  
- en la rehabilitació d'edificis catalogats  
- en edificis afectats per patologies derivades de l'ús de ciment aluminós  
- en la rehabilitació d'edificis dins d'àrees de rehabilitació  
3. Als següents elements dels habitatges unifamiliars: fonaments, estructura, cobertes, terrasses, patis, façanes interiors i exteriors, escales i xarxa de sanejament, els serà aplicable, només als efectes del present Decret, el que s'estableix per als elements comuns de l'edifici, considerant com a quota de participació el 100%.  
Secció segona  
Condicions  
Article 46. Condicions per a la qualificació d'actuació protegible  
1. Condicions generals. Les actuacions de rehabilitació, als efectes de la seua qualificació com a protegibles, hauran de complir aquestes condicions:  
a) Que l'edifici o l'habitatge tinga una antiguitat superior a 10 anys, excepte l'adaptació per a minusvàlids.  
b) Que les obres estiguen en condicions d'obtenir la llicència municipal, cosa que haurà de ser en tot cas abans de la qualificació definitiva.  
c) Que s'excloga la demolició de les façanes.  
d) Que s'excloga el buidatge total, llevat de les actuacions de remodelació d'edificis en àrees de rehabilitació integrada concertada. es considera buidatge total quan afecte més del 50% de la superfície construïda de l'edifici.  
e) En rehabilitació d'edificis, llevat de les actuacions que tinguen com a finalitat l'adequació de façanes i cobertes en àrees de rehabilitació, que almenys el 70% de la superfície útil total de l'edifici es destine a habitatges, excloses d'aquest còmput la planta baixa i les superfícies sota rasant.  
f) En les actuacions de rehabilitació de façanes i cobertes en àrees de rehabilitació, que es tracte d'edificis construïts abans de 1950 o que es troben catalogats o protegits pel planejament.  
g) En els supòsits de rehabilitació d'edificis destinats a equipament social, cultural i educatiu, aquests hauran de complir l'organització espacial i les característiques constructives que permeten l'adequació a l'ús previst com a equipament.  
h) En el supòsit que l'actuació incloga l'adquisició de l'habitatge per a la immediata rehabilitació, el preu d'adquisició de l'habitatge no podrà excedir de 0,75 vegades el mòdul de rehabilitació per la superfície útil d'aquest. La superfície d'aquests habitatges tindrà un màxim de 120 metres quadrats.  
2. Condicions de coherència. L'execució de les obres protegides haurà de garantir la coherència tècnica i constructiva amb l'estat de l'edifici i amb la resta d'obres que es puguen fer, d'acord amb aquestes condicions:  
a) Les obres utilitzaran solucions constructives, tipològiques i formals coherent amb les característiques arquitectòniques originals i pròpies de l'edifici i el seu entorn.  
b) La protecció a l'execució d'obres d'acabats privatius dels respectius habitatges només es farà quan s'acredite prèviament el seu mal estat, o quan les obres foren exigides per la realització simultània d'altres obres de rehabilitació.  
c) Per a qualificar de protegibles les actuacions de rehabilitació que tinguen com a finalitat obtenir l'adequació funcional de l'edifici, s'exigirà que prèviament o simultàniament s'haja aconseguit l'adequació estructural.  
d) Per a qualificar de protegibles les actuacions de rehabilitació que tinguen com a finalitat l'adequació de l'habitabilitat de l'habitatge, s'exigirà que prèviament o simultàniament s'hagen aconseguit les adequacions estructural i funcional de l'edifici.  
e) Sempre que es facen obres d'adequacions estructural i/o funcional de l'edifici amb un cost que arribe al 50% del límit del pressupost protegible, s'exigirà la realització simultània de l'adequació de les façanes i les cobertes, llevat que se n'acredite el bon estat.  
f) En les actuacions realitzades sobre façanes i/o cobertes, s'exigirà que prèviament o simultàniament, s'hagen aconseguit les adequacions estructural i funcional de l'edifici.  
3. Altres condicions. A més del que estableixen els apartats anteriors, les obres de rehabilitació hauran de complir les condicions particulars que corresponguen a la modalitat i a l'objecte de l'actuació.  
Secció tercera  
Pressupost protegible  
Límits al pressupost protegible  
per a la determinació de les ajudes  
Article 47. Pressupost protegible  
Es considera pressupost protegible de les actuacions de rehabilitació, amb les limitacions que s'estableixen en els apartats següents, el cost real d'aquestes, determinat pel preu total del contracte d'execució d'obra, els honoraris facultatius i els tributs satisfets per raó de les actuacions, així com, si escau, el preu d'adquisició de l'edifici i/o habitatge i el cost dels sondejos, d'assajos de diagnòstic i d'excavacions arqueològiques fetes pel promotor.  
Per a la determinació del pressupost protegible, la superfície útil màxima computable serà de 120 metres quadrats per cada habitatge o local comercial i de 90 metres quadrats per a tallers d'artesans i annexos d'habitatges de llauradors, ramaders i pescadors, vinculats registralment a l'habitatge que cal rehabilitar, amb independència que la superfície real siga major.  
Per al còmput de la superfície útil dels habitatges, s'aplicaran els criteris d'amidament establerts per als habitatges de protecció oficial.  
Quan les actuacions afecten els elements comuns de l'edifici, el pressupost protegible es calcularà sobre les superfícies útils computables dels habitatges de l'immoble i dels locals comercials, en la quota de participació corresponent.  
Quan l'actuació comporte la modificació de la superfície útil, el pressupost protegible es calcularà sobre la superfície útil computable que resulta de les obres de rehabilitació o remodelació.  
Quan d'una rehabilitació estructural es deriven necessàriament obres en els elements privatius dels habitatges, es podrà incloure el cost d'aquestes en el pressupost protegible de la rehabilitació estructural.  
Article 48. Límits al pressupost protegible  
Caldrà aportar, prèviament a la qualificació provisional, el pressupost protegible desglossat de manera que permeta l'aplicació dels límits que es regulen en aquest article.  
La distribució dels costos corresponents a honoraris facultatius, taxes, arbitris, sondejos o excavacions arqueològiques, en les actuacions de rehabilitació, es farà de manera proporcional al cost de cada objecte de rehabilitació.  
Les limitacions als costos de la rehabilitació, als efectes de la determinació del pressupost protegible, s'estableixen en les següents quantitats:  
1. Rehabilitació d'edificis  
a) 1 vegada el mòdul de rehabilitació per la superfície útil computable de l'edifici quan la rehabilitació afecte la integritat de l'edifici.  
b) 0,6 vegades el mòdul de rehabilitació per la superfície útil computable de l'edifici quan la rehabilitació tinga com a finalitat l'adequació estructural i/o funcional de l'edifici.  
c) 1,2 vegades el mòdul de rehabilitació per la superfície útil computable de l'edifici, quan es tracte d'actuacions de remodelació destinades a venda o arrendament que incloguen l'adquisició de l'edifici.  
d) Adequació de façanes  
- 0,05 vegades el mòdul de rehabilitació per la superfície útil de la façana en cas de tractament superficial.  
- 0,15 vegades el mòdul de rehabilitació per la superfície útil de la façana en cas de sanejament integral de la façana.  
- 0,25 vegades el mòdul de rehabilitació per la superfície útil de la façana, en cas de sanejament integral de la façana en edificis catalogats o protegits pel planejament.  
e) Adequació de cobertes  
- 0,08 vegades el mòdul de rehabilitació per la superfície útil de la coberta en cas de sanejament d'aquesta.  
- 0,20 vegades el mòdul de rehabilitació per la superfície útil de la coberta en cas de sanejament de coberta amb intervenció sobre elements estructurals.  
2. Rehabilitació d'habitatges  
a) 0,4 vegades el mòdul de rehabilitació per la superfície útil computable de l'habitatge.  
b) 1,2 vegades el mòdul de rehabilitació per la superfície útil computable de l'habitatge, quan s'incloga l'adquisició d'aquest per a la rehabilitació immediata. En aquest cas, el preu d'adquisició de l'habitatge no podrà excedir de 0,75 vegades el mòdul de rehabilitació per la superfície útil computable.  
3. Rehabilitació d'edificis destinats a equipament social, cultural o educatiu  
a) 1 vegada el mòdul de rehabilitació per la superfície útil computable de l'edifici.  
b) En el supòsit que s'incloga l'adquisició de l'edifici, 1,2 vegades el mòdul de rehabilitació per la superfície útil computable.  
Secció quarta  
Dels beneficiaris de les ajudes  
Requisits per a l'accés al finançament qualificat  
Article 49. Beneficiaris de les ajudes  
Seran beneficiaris de les ajudes els promotors de les actuacions protegibles de rehabilitació, de conformitat amb el que estableix el Decret.  
Així mateix, podran ser beneficiaris de les ajudes les comunitats de propietaris quan promoguen actuacions de rehabilitació dels elements comuns de l'edifici.  
Article 50. Requisits per a l'accés al finançament qualificat  
1. Per a accedir al finançament qualificat corresponent a les actuacions protegibles en matèria de rehabilitació, hauran de complir-se els següents requisits:  
a) Que els promotors usuaris no siguen titulars del domini o del dret real d'ús o gaudi sobre algun altre habitatge de protecció oficial, i, a més, en el cas d'adquisició d'habitatges per a la rehabilitació immediata, que no tinguen cap habitatge lliure en la mateixa localitat en què se situa l'habitatge objecte de l'actuació protegible, quan el valor de mercat d'aquest habitatge excedisca del 20% del preu de l'habitatge per al qual es demana finançament adequat.  
b) Que els adquirents, adjudicataris, promotors per a ús propi o arrendataris dels habitatges, tinguen ingressos ponderats que no excedisquen de 5,5 vegades el salari mínim interprofessional per a accedir al finançament qualificat, i inferiors a 3,5 vegades per a accedir a les ajudes econòmiques directes.  
c) Que els habitatges rehabilitats es destinen a residència habitual i permanent i que siguen ocupades dins del termini establert en la secció sisena d'aquest capítol.  
d) Que els beneficiaris de les ajudes, siguen o no usuaris dels habitatges, acrediten estar al corrent de les obligacions tributàries i davant la Seguretat Social.  
2. Excepcions  
S'exceptua del compliment dels requisits a), b) i c) les actuacions de rehabilitació d'edificis que es duguen a terme en àrees de rehabilitació integrada concertada, àrees de rehabilitació en conjunts historicoartístics, en qualsevol altra àrea de rehabilitació que tinga una declaració que ho determine, i d'edificis catalogats, només als efectes de cobrar les subvencions per a les quals no es requereix tenir un determinat nivell d'ingressos, que, a càrrec dels pressupostos de la Generalitat Valenciana, s'estableixen en aquest Decret.  
També s'exceptua del compliment dels requisits a), b) i c) les actuacions de rehabilitació d'edificis afectats per patologies derivades de la utilització de ciment aluminós, només als efectes de percebre les subvencions que, a càrrec dels pressupostos de la Generalitat Valenciana, s'estableixen en aquest Decret.   
3. Si en el moment en què corresponga la resolució de concessió de les ajudes, no existira crèdit pressupostari, el Servei Territorial resoldrà només als efectes de declarar el compliment dels requisits exigits per la legislació vigent, i es condicionaran la concessió i el pagament de la subvenció al moment en què aquesta cobertura pressupostària existisca.  
Secció cinquena  
Limitacions a l'ús i cessió  
Preus de venda i renda  
Garanties  
Article 51. Limitacions a l'ús i cessió d'habitatges rehabilitats  
1. Limitacions per a les actuacions realitzades per promotors usuaris. En el cas de promotors d'actuacions de rehabilitació d'habitatges per a ús propi que hagen rebut qualsevol ajuda econòmica, els habitatges no podran ser objecte de cessió «inter vivos», totalment o parcialment, per cap títol durant el termini de 5 anys a partir de la data de la qualificació definitiva de l'expedient de rehabilitació.  
2. Limitacions per a les actuacions de remodelació d'edificis destinats a arrendament, quan no s'opte per qualificar l'actuació d'habitatges de protecció oficial:  
a) Els habitatges hauran de vincular-se a aquest règim d'ús durant un període mínim de 10 anys.  
b) El preu màxim de renda d'aquests habitatges no podrà excedir, per metre quadrat de superfície útil, de la renda màxim fixada per als habitatges de protecció oficial de règim general de la zona en què es troben, en el moment de la qualificació definitiva.  
c) Que els arrendataris dels habitatges tinguen uns ingressos familiars ponderats que no depassen les 3,5 vegades el salari mínim interprofessional.  
3. Limitacions per a les actuacions de remodelació d'edificis destinats a la venda, quan no s'opte per qualificar l'actuació d'habitatges de protecció oficial:  
a) El preu màxim de venda dels habitatges no podrà excedir, per metre quadrat de superfície útil, del preu dels habitatges de preu taxat de la zona en què es trobe l'actuació.  
b) La segona transmissió «inter vivos» no es podrà fer abans de complir-se 5 anys des de la primera.  
4. En els supòsits de rehabilitació d'edificis destinats a equipament social, cultural i educatiu, els immobles sobre els quals recaiga l'actuació protegible hauran de vincular-se a la destinació que motiva la subvenció concedida durant un període mínim de 10 anys.  
Article 52. Garanties  
1. Per a garantir el compliment del que estableix l'article anterior, l'òrgan competent de l'Administració podrà exigir al beneficiari de les ajudes constància en el Registre de la Propietat de les limitacions establertes.  
2. El canvi d'ús o la cessió abans del venciment dels terminis assenyalats o l'incompliment d'aquestes condicions comportarà l'obligació de reintegrar els beneficis econòmics rebuts, incrementats amb els interessos legals corresponents, més la sanció que es poguera establir.  
3. El promotor acreditarà, en acabar les obres, el cost de la rehabilitació aportant els justificants de les despeses que formen la totalitat del pressupost protegible.  
Secció sisena  
Terminis  
Article 53. Terminis per a la qualificació d'actuació protegible  
1. No es podrà concedir una qualificació de rehabilitació si no han transcorregut almenys 10 anys des de la data d'atorgament de la darrera qualificació obtinguda pel mateix objecte de rehabilitació.  
2. No es podrà concedir una qualificació de rehabilitació sobre un habitatge de preu taxat en el termini de 5 anys des de la data del visat del contracte, llevat del supòsit que les obres s'hagen de fer com a conseqüència de l'adaptació de l'habitatge per al seu ús per persones amb minusvàlues.  
Article 54. Terminis per a la sol·licitud del finançament qualificat  
1. La sol·licitud de les ajudes econòmiques directes es farà simultàniament a la sol·licitud de la qualificació provisional.  
2. La sol·licitud de préstec davant les entitats de crèdit s'haurà de formalitzar en tot cas abans de la data de qualificació definitiva de l'actuació per a la qual es demana el préstec.  
Article 55. Termini per a demanar la qualificació de rehabilitació incloent-hi l'adquisició de l'habitatge  
Quan l'actuació incloga l'adquisició de l'habitatge per a la immediata rehabilitació el termini màxim per a demanar la qualificació provisional serà de 3 mesos des de la data del contracte o escriptura que justifique l'adquisició.  
Article 56. Termini per a ocupar l'habitatge  
El promotor usuari d'un habitatge rehabilitat haurà d'ocupar-lo efectivament abans dels 3 mesos des de la data de la qualificació definitiva.  
En cas d'adquisició d'un habitatge rehabilitat, el termini per a ocupar-lo serà l'establert per als habitatges de protecció oficial en règim general.  
Article 57. Terminis per a concedir les qualificacions  
1. L'òrgan competent haurà d'expedir la qualificació provisional en el termini màxim de 2 mesos des de la data de la sol·licitud, i es considerarà estimada en cas que no es resolga la concessió en aquest termini.  
2. Així mateix caldrà expedir la qualificació definitiva en el termini màxim de 3 mesos des de la data de sol·licitud o del comunicat del final de les obres, i es considerarà desestimada en cas de no resoldre's en aquest termini.  
Secció setena  
àrees de rehabilitació  
Article 58. àrees de rehabilitació integrada concertada  
1. Definició  
Són àrees que per tractar-se de zones o barris en procés de degradació es declaren com a tals per part del Govern Valencià, amb un decret, a proposta conjunta del conseller d'Obres Públiques, Urbanisme i Transports i del conseller de Cultura, Educació i Ciència, amb un conveni previ amb l'ajuntament afectat.  
2. Contingut de la declaració  
Aquesta declaració està determinada per la delimitació d'una àrea urbana concreta, a fi d'establir un programa tendent a la seua rehabilitació amb l'actuació coordinada de les administracions públiques i el foment de la iniciativa privada, amb el contingut i efectes següents:  
a) L'àrea tindrà el caràcter d'àrea de rehabilitació integrada, establerta en el Reial Decret 2.329/1983, de 28 de juliol, i d'àrea de rehabilitació, establerta pel Reial Decret 2.190/1995, de 28 de desembre, i hi és aplicable el que regula l'article 99 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, respecte dels drets de tempteig i retracte.  
b) Les actuacions derivades de l'execució de determinacions legals o contingudes en plans d'ordenació o projectes aprovats per les administracions competents, que tinguen com a finalitat la rehabilitació integral de l'àrea delimitada, en la mesura que impliquen privació singular de la propietat privada o de drets o interessos patrimonials legítims, gaudiran, en la zona delimitada, del règim d'urgència als efectes establerts en la Llei d'Expropiació Forçosa.  
3. Criteris per a la declaració d'àrees  
Els criteris preferencials per a la declaració de l'àrea de rehabilitació integrada concertada són aquests:  
a) Que es referisquen a àrees o zones degradades o en procés de degradació, amb un interés social que requerisca una intervenció renovadora integral.  
b) Que es referisca a zones predominantment de primera residència, i que tinguen un valor històric significatiu.  
c) Que l'àrea posseïsca un interés urbanístic, arquitectònic i ambiental.  
d) Que l'ajuntament tinga un planejament adequat per a la realització de les actuacions de renovació urbana, ordenances específiques de suport i ajudes complementàries d'aquestes actuacions i acords o convenis amb altres administracions públiques per a dur a terme les actuacions incloses en l'àrea.  
4. Actuacions protegibles i finançament qualificat  
La Generalitat Valenciana reconeixerà per a les modalitats que s'estableixen tot seguit l'accés al finançament qualificat que regula el Reial Decret 2.190/1995, de 28 de desembre, a càrrec dels fons del Ministeri de Foment i les subvencions que es regulen en aquest article, a càrrec dels dons propis, sempre que els beneficiaris complisquen els requisits establerts en el present Decret.  
4.a. Rehabilitació de l'habitatge per part del promotor usuari  
Les quanties de les ajudes són:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 10% del pressupost protegible.  
- Quan no passen de 2,5 vegades el salari mínim interprofessional, el 20% del pressupost protegible.  
En el supòsit que els beneficiaris de les ajudes tinguen edats compreses entre els 18 i 30 anys o siguen majors de 65 anys, els percentatges anteriors s'incrementaran en 5 punts.  
4.b. Rehabilitació dels elements comuns de l'edifici  
b.1. Podran optar a una subvenció del 10% del pressupost protegible, d'acord amb la quota de participació que els corresponga, tant els propietaris dels habitatges com els promotors usuaris d'aquests, i també els propietaris dels locals comercials.  
b.2. Per als promotors usuaris dels habitatges en què hagen constituït el seu domicili habitual i permanent, aquesta subvenció serà de:  
- quan els ingressos familiars ponderats del beneficiari no passen de 3,5 vegades el salari mínim interprofessional, el 20% del pressupost protegible  
- quan no passen de 2,5 vegades, el 30% del pressupost protegible  
b.3. Si l'habitatge està arrendat amb contracte subjecte a pròrroga forçosa, la quantia de la subvenció serà del 20% del pressupost protegible.  
b.4. En el cas que l'actuació tinga com a finalitat l'adequació de les façanes i/o cobertes, podrà optar a les ajudes, en la quota de participació que corresponga, el promotor de l'actuació de rehabilitació siga el que siga el règim d'ús i el nivell d'ingressos familiars del beneficiari de les ajudes o dels usuaris dels habitatges. La quantia de la subvenció serà del 60% del pressupost protegible de la façana i/o coberta.  
4.c. Adquisició i rehabilitació immediata d'habitatges per a ús propi  
L'actuació d'adquisició i immediata rehabilitació d'habitatges requerirà la qualificació prèvia de protegible, d'acord amb els criteris assenyalats en el Decret. Les ajudes seran:  
a) Per a les actuacions de rehabilitació, les que corresponguen d'acord amb les establertes en l'apartat 4.a) d'aquest article.  
b) Per a l'adquisició, les ajudes s'estableixen sobre el preu d'adquisició, d'acord amb l'article 48.2.b.  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 5% del preu d'adquisició.  
- Quan no passen del 2,5%, el 7,4% del preu d'adquisició.  
En el supòsit que els beneficiaris de les ajudes tinguen una edat compresa entre els 18 i 30 anys i que l'adquisició constituïsca el primer accés a la propietat d'un habitatge; que siguen majors de 65 anys, o que l'habitatge siga adquirit per l'arrendatari amb contracte subjecte a pròrroga, els percentatges anteriors s'incrementaran en 2,5 punts.  
4.d. Rehabilitació d'habitatges cedits en arrendament amb pròrroga forçosa  
La quantia de la subvenció al propietari serà del 20% del pressupost protegible.  
4.e. Remodelació d'edificis destinats a la venda  
La quantia de la subvenció serà del 10% del pressupost protegible que corresponga als elements comuns, llevat del pressupost, si s'escau, de les façanes i/o cobertes de l'edifici.  
En cas que l'actuació incloga l'adequació de les façanes i/o cobertes, la quantia de la subvenció serà del 60% del pressupost protegible de façana i/o coberta.  
4.f. Remodelació d'edificis destinats a arrendament  
La quantia de la subvenció serà del 15% del pressupost protegible que corresponga als elements comuns, llevat del pressupost, si s'escau, de les façanes i/o cobertes de l'edifici.  
En cas que l'actuació incloga l'adequació de les façanes i/o cobertes, la quantia de la subvenció serà del 60% del pressupost protegible de façana i/o coberta.  
4.g. Adequació de l'equipament comunitari primari  
El promotor podrà optar a les ajudes establertes pel Reial Decret 2.190/1995, de 28 de desembre, sempre que l'actuació s'incloga dins de l'àrea de rehabilitació, de conformitat amb l'esmentat Reial Decret i el Conveni Marc subscrit entre el Ministeri de Foment i la Generalitat Valenciana.  
4.h. Adequació de l'equipament de caràcter social, cultural o educatiu  
La quantia de la subvenció serà del 25% del pressupost protegible.  
En cas que l'actuació incloga l'adequació de les façanes i/o cobertes, la quantia de la subvenció serà per a aquestes del 60% del pressupost protegible seu.  
En tot cas, la suma de les subvencions anteriors no podrà passar del 25% del mòdul de rehabilitació per la superfície útil de l'edifici.  
5. Pagament fraccionat de la subvenció  
Quan es preveja que la durada de les obres objecte de l'actuació de rehabilitació haja de ser de més d'un any, les ajudes econòmiques que concedisca la Generalitat Valenciana i que es duguen a terme en àrees de rehabilitació integrada concertada, es fraccionaran en dos lliuraments equivalents cada un al 50% de l'obra objecte de l'actuació per part del director tècnic. El pagament de l'import corresponent a la liquidació de les obres es verificarà una vegada certificada la total i satisfactòria conclusió d'aquestes per part de la direcció tècnica i formalitzada la seua recepció per part del promotor de l'actuació.  
Article 59. àrees de rehabilitació en conjunts historicoartístics  
1. Definició  
Són els conjunts històrics declarats com a tals de la Comunitat Valenciana, d'acord amb la definició que se'n fa de l'article 15.3 de la Llei de Patrimoni Històric Espanyol, que tinguen un pla especial de protecció o un pla de reforma interior.  
Els conjunts històrics declarats que no tinguen un planejament especial aprovat podran, a sol·licitud de l'ajuntament interessat i amb una ordre del conseller d'Obres Públiques, Urbanisme i Transports, acollir-se al sistema d'ajudes regulat en l'article 60 del Decret per a les àrees de rehabilitació en zones degradades.  
2. Actuacions protegibles i finançament qualificat  
La Generalitat Valenciana reconeixerà per a les modalitats que es detallen tot seguit l'accés al finançament qualificat que estableix el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en aquest article, a càrrec dels fons propis, sempre que els beneficiaris complisquen els requisits establerts en el present Decret.  
2.a. Rehabilitació de l'habitatge per part del promotor usuari  
Les quanties de les ajudes són les següents:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 5% del pressupost protegible.  
- Quan no excedisquen de 2,5 vegades el salari mínim interprofessional, el 10% del pressupost protegible.  
En el supòsit que els beneficiaris de les ajudes tinguen edats compreses entre els 18 i 30 anys o siguen majors de 65, els percentatges anteriors s'incrementaran en 5 punts.  
2.b. Rehabilitació dels elements comuns de l'edifici  
b.1. Podran optar a una subvenció del 10% del pressupost protegible, d'acord amb la quota de participació que els corresponga, tant els propietaris dels habitatges com els promotors usuaris d'aquests, i també els propietaris dels locals comercials.  
b.2. Per als promotors usuaris dels habitatges en què hagen constituït el seu domicili habitual i permanent, aquesta subvenció serà:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 15% del pressupost protegible.  
- Quan els ingressos no passen de 2,5 vegades el salari mínim interprofessional, el 25% del pressupost protegible.  
b.3. Si l'habitatge està arrendada amb contracte subjecte a pròrroga forçosa, el 20% del pressupost protegible.  
b.4. En cas que l'actuació tinga com a finalitat l'adequació de les façanes i/o cobertes, podrà optar a les ajudes en la quota de participació que corresponga el promotor de l'actuació de rehabilitació, siga el que siga el règim d'ús i el nivell d'ingressos familiars del beneficiari de les ajudes o dels usuaris dels habitatges. La quantia de la subvenció serà del 60% del pressupost protegible de la façana i/o coberta.  
2.c. Adquisició i rehabilitació immediata d'habitatges per a ús propi  
L'actuació d'adquisició i rehabilitació immediata d'habitatges requerirà la qualificació prèvia de protegible d'acord amb els criteris indicats per aquest Decret. Les ajudes seran:  
a) Per a les actuacions de rehabilitació, les que corresponguen d'acord amb les establertes en l'apartat 2.a) d'aquest article.  
b) Per a l'adquisició, les ajudes s'estableixen sobre el preu d'adquisició d'acord amb el que estableix l'article 48.2.b.  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 5% del preu d'adquisició.  
- Quan no passen de 2,5 vegades el salari mínim interprofessional, el 7,5% del preu d'adquisició.  
En el supòsit que els beneficiaris de les ajudes tinguen edats compreses entre els 18 i els 30 anys, i que l'adquisició constituïsca el primer accés a la propietat d'un habitatge; siguen majors de 65 anys, o l'habitatge l'adquirisca l'arrendatari amb contracte subjecte a pròrroga forçosa, els percentatges anteriors s'incrementaran en 2,5 punts.  
2.d. Rehabilitació d'habitatges cedits en arrendament amb pròrroga forçosa  
La quantia de la subvenció al propietari serà del 20% del pressupost protegible.  
2.e. Remodelació d'edificis destinats a la venda  
La quantia de la subvenció serà el 5% del pressupost protegible que corresponga als elements comuns, però amb l'exclusió, si és el cas, del pressupost de les façanes i/o cobertes de l'edifici.  
En cas que l'actuació incloga l'adequació de les façanes i/o cobertes, la quantia de la subvenció serà del 60% del pressupost protegible de la façana i/o coberta.  
2. f. Remodelació d'edificis destinats a l'arrendament  
La quantia de la subvenció serà el 10% del pressupost protegible que corresponga als elements comuns, però amb l'exclusió, si és el cas, del pressupost de les façanes i/o cobertes de l'edifici.  
En cas que l'actuació incloga l'adequació de les façanes i/o cobertes, la quantia de la subvenció serà del 60% del pressupost protegible de la façana i/o coberta.  
2.g. Adequació de l'equipament comunitari primari  
El promotor podrà optar a les ajudes establertes pel Reial decret 2.190/1995, de 28 de desembre, sempre que l'actuació s'incloga dins de l'àrea de rehabilitació, de conformitat amb l'esmentat Reial Decret i el Conveni Marc subscrit entre el Ministeri de Foment i la Generalitat Valenciana.  
2.h. Adequació de l'equipament de caràcter social, cultural o educatiu  
La quantia de la subvenció serà del 20% del pressupost protegible  
En cas que l'actuació incloga l'adequació de les façanes i/o cobertes la quantia de la subvenció serà per a aquestes del 60% del pressupost protegible de la façana i/o coberta.  
En tot cas, la suma de les subvencions anteriors no podrà passar del 20% del mòdul de rehabilitació per la superfície útil de l'edifici.  
Article 60. àrees de rehabilitació en zones degradades  
1. Definició  
Són les àrees urbanes centrals o perifèriques que tenen un programa d'actuació municipal on s'estableixen incentius a la iniciativa privada per a la conservació, renovació i millora del patrimoni residencial i del planejament adequat i que siguen declarades com a tals amb un ordre del conseller d'Obres Públiques, Urbanisme i Transports, a petició motivada de l'ajuntament i d'acord amb la convocatòria que es puga fer.  
Les àrees de rehabilitació en zones degradades podran referir-se a centres històrics o a àrees perifèriques de les ciutats.  
2. Són criteris per a la declaració de les àrees de declaració en les zones urbanes perifèriques:  
a) Que la zona es trobe situada en la perifèria de les ciutats de la Comunitat Valenciana o en zones degradades amb marcat interés social.  
b) Que es referisca a zones destinades a primera residència.  
c) Que la majoria dels edificis del seu àmbit s'hagen construït entre els anys 1940 i 1970.  
d) Que hi haja importants mancances d'equipaments.  
e) Que la població de la zona que s'ha de rehabilitar estiga constituïda principalment per famílies amb ingressos escassos.  
f) Que es donen altres circumstàncies de caràcter social que aconsellen una actuació innovadora.  
3. Són criteris per a la declaració d'àrees de rehabilitació en centres històrics:  
a) Que la zona tinga interés històric, urbanístic, arquitectònic i ambiental.  
b) Que l'ajuntament tinga un pla especial de protecció o un pla de reforma interior.  
4. Declaració  
La declaració d'àrea de rehabilitació en centres històrics o en àrees urbanes perifèriques requerirà, en qualsevol cas, un acord previ protocol·litzat amb l'ajuntament corresponent, on, segons les característiques de la convocatòria, s'aplicarà el règim d'ajudes previst, i s'establiran les actuacions directes sobre el parc residencial o altres de caràcter urbanístic.  
En la declaració d'àrees de rehabilitació en zones urbanes perifèriques, es podrà establir que li són aplicables les ajudes que tot seguit es regulen per a les actuacions de façanes i cobertes, segons l'interés històric, arquitectònic, ambiental o social.  
5. Actuacions protegibles i finançament qualificat  
La Generalitat Valenciana reconeixerà per a les modalitats que s'estableixen tot seguit l'accés al finançament qualificat que estableix el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en el present article a càrrec dels seus fons propis, sempre que els beneficiaris complisquen els requisits establerts en el present Decret.  
5.a. Rehabilitació de l'habitatge per part del promotor usuari  
Les quanties de les ajudes són les següents:  
- Quan els ingressos familiars ponderats del beneficiari no excedisquen de 3,5 vegades el salari mínim interprofessional, el 2,5% del pressupost protegible.  
- Quan no passen de 2,5 vegades el salari mínim interprofessional, el 5% del pressupost protegible.  
En el supòsit que els beneficiaris de les ajudes tinguen edats compreses entre els 18 i els 30 anys o siguen majors de 65 anys, els percentatges anteriors s'incrementaran en 2,5 punts.  
5.b. Rehabilitació dels elements comuns de l'edifici  
b.1. Les subvencions per als promotors usuaris dels habitatges en els que tinguen constituït el domicili habitual i permanent són les següents:  
- Quan els ingressos familiars ponderats del beneficiaris no passen de 3,5 vegades el salari mínim interprofessional, el 10% del pressupost protegible.  
- Quan no excedisquen de 2,5 vegades el salari mínim interprofessional, el 20% del pressupost protegible.  
b.2. Podran optar a una subvenció del 10% del pressupost protegible, d'acord amb la quota de participació que els corresponga, els propietaris dels habitatges que estiguen arrendades amb contractes subjectes a pròrroga forçosa.  
b.3. En cas que l'actuació tinga com a finalitat l'adequació de les façanes i/o cobertes, es podrà optar a les ajudes en la quota de participació que corresponga, el promotor de l'actuació de rehabilitació siga el que siga el règim d'ús d'aquests i el nivell d'ingressos familiars del beneficiari de les ajudes o dels usuaris dels habitatges. En les àrees de rehabilitació en centres històrics la quantia de la subvenció serà del 40% del pressupost protegible de la façana i/o coberta.  
5.c. Adquisició i rehabilitació immediata d'habitatges per a ús propi  
L'actuació d'adquisició i rehabilitació immediata d'habitatges requerirà la qualificació prèvia de protegible, d'acord amb els criteris indicats per aquest Decret. Les ajudes seran:  
a) Per a les actuacions de rehabilitació, les que corresponguen d'acord amb el que estableix el Reial Decret 2.190/1995, de 28 de desembre.  
b) Per a l'adquisició, les ajudes s'estableixen sobre el preu d'adquisició d'acord amb el que estableix l'article 48.2.b.  
- Quan els ingressos familiars ponderats del beneficiari no siguen superiors a 3,5 vegades el salari mínim interprofessional, el 2,5% del preu d'adquisició.  
- Quan no siguen superiors a 2,5 vegades el salari mínim interprofessional, el 5% del preu d'adquisició.  
En el supòsit que els beneficiaris de les ajudes tinguen edats compreses entre els 18 i 30 anys i que l'adquisició constituïsca el primer accés a la propietat d'un habitatge; siguen majors de 65 anys, o l'habitatge siga adquirida per l'arrendatari amb contracte subjecte a pròrroga forçosa, els percentatges anteriors s'incrementaran en 2,5 punts.  
5.d. Rehabilitació d'habitatges cedits en arrendament amb pròrroga forçosa  
La quantia de la subvenció al propietari serà del 10% del pressupost protegible.  
5.e. Remodelació d'edificis amb destinació a venda o lloguer  
En les àrees de rehabilitació en centres històrics, quan l'actuació incloga l'adequació de les façanes i/o cobertes la quantia de la subvenció serà del 40% del pressupost protegible de la façana i/o coberta.  
5.f. Adequació de l'equipament comunitari primari  
El promotor podrà optar a les ajudes establertes pel Reial Decret 2.190/1995, de 28 de desembre, sempre que l'actuació s'incloga dins de l'àrea de rehabilitació de conformitat amb l'esmentat Reial Decret i el Conveni Marc subscrit entre el Ministeri de Foment i la Generalitat Valenciana.  
Secció vuitena  
Actuacions de protecció preferent  
Article 61. En zones rurals  
1. Són les actuacions de rehabilitació en edificis o habitatges situats en municipis o nuclis de població de menys de 2.000 habitants.  
2. Actuacions protegibles i finançament qualificat  
La Generalitat Valenciana reconeixerà per a les modalitats que es regulen tot seguit l'accés al finançament qualificat que estableix el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en aquest article a càrrec dels seus fons propis, sempre que els beneficiaris complisquen els requisits establerts en el Decret.  
2.a. Rehabilitació de l'habitatge per part del promotor usuari  
Les quanties de les ajudes són les següents:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 2,5% del pressupost protegible.  
- Quan no passen de 2,5 vegades el salari mínim interprofessional, el 5% del pressupost protegible.  
En el supòsit que els beneficiaris de es ajudes tinguen edats compreses entre els 18 i 30 anys o siguen majors de 65 anys, els percentatges anteriors s'incrementaran en 2,5 punts.  
2.b. Rehabilitació dels elements comuns de l'edifici  
Les subvencions per als promotors usuaris dels habitatges en què tinguen constituït el domicili habitual i permanent són:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 5% del pressupost protegible.  
- Quan no excedisquen de 2,5 vegades el salari mínim interprofessional, el 10% del pressupost protegible.  
2.c. Adquisició i rehabilitació immediata d'habitatges per a ús propi  
L'actuació d'adquisició i rehabilitació immediata d'habitatges requerirà la qualificació prèvia de protegible, d'acord amb els criteris assenyalats pel Decret, les ajudes seran:  
a) Per a les actuacions de rehabilitació, les que corresponguen d'acord amb les establertes en el Reial Decret 2.190/1995, de 28 de desembre.  
b) Per a l'adquisició, les ajudes s'estableixen sobre el preu d'adquisició, d'acord amb el que regula l'article 48.2.b.  
- quan els ingressos familiars ponderats del beneficiari no excedisquen de 3,5 vegades el salari mínim interprofessional, el 2,5% del preu d'adquisició.  
- Quan no excedisquen de 2,5 vegades el salari mínim interprofessional, el 5% del preu d'adquisició.  
En el supòsit que els beneficiaris de les ajudes tinguen edats compreses entre els 18 i els 30 anys i que l'adquisició constituïsca el primer accés a la propietat d'un habitatge; siguen majors de 65 anys, o que l'habitatge siga adquirit per l'arrendatari amb contracte subjecte a pròrroga forçosa, els percentatges anteriors s'incrementaran en 2,5 punts.  
Article 62. Edificis catalogats  
1. Es consideraran edificis catalogats, als efectes d'aquest Decret, els que figuren en el Catàleg de Béns i Espais Protegits, o les que dins del planejament aprovat corresponent tinguen algun nivell de protecció.  
2. Actuacions protegibles i finançament qualificat  
La Generalitat Valenciana reconeixerà per ales modalitats que s'estableixen tot seguit l'accés al finançament qualificat que regula el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en el present article a càrrec dels seus propis fons, sempre que els beneficiaris complisquen els requisits establerts en el present Decret.  
2.a. Rehabilitació dels elements comuns de l'edifici  
Podran optar a una subvenció del 10% del pressupost protegible tant els propietaris dels habitatges com els promotors usuaris d'aquests, d'acord amb la quota de participació que els corresponga.  
Per als propietaris dels locals comercials, la quantia d'aquesta ajuda serà el 5% del pressupost protegible.  
Article 63. Grups de promoció pública  
1. Són les actuacions de rehabilitació dutes a terme en conjunts formats per les edificacions construïdes en règim de promoció pública en l'àmbit de la Comunitat Valenciana.  
2. Actuacions protegibles i finançament qualificat  
La Generalitat Valenciana reconeixerà per a les modalitats que tot seguit es detallen l'accés al finançament qualificat que estableix el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en el present article a càrrec dels seus propis fons, sempre que els beneficiaris complisquen els requisits establerts en el present Decret.  
2.a. Rehabilitació de l'habitatge per part del promotor usuari  
El finançament qualificat serà l'establert pels articles 47 i 48 del Reial Decret 2.190/1995, de 28 de desembre.  
2.b. Rehabilitació dels elements comuns de l'edifici  
Les subvencions per als promotors usuaris dels habitatges en què hagen constituït el domicili habitual i permanent són aquestes:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 5% del pressupost protegible.  
- Quan no passen de 2,5 vegades el salari mínim interprofessional, el 10% del pressupost protegible.  
Secció novena  
Edificis amb patologies estructurals  
Article 64. Edificis afectats per patologies estructurals derivades de l'ús de ciment aluminós  
1. Són les actuacions de rehabilitació que tinguen com a finalitat l'adequació estructural en edificis d'habitatges de promoció privada construïts entre 1950 i 1980, tots dos inclosos, quan hi haja risc estructural produït per la utilització de ciment aluminós.  
Per a qualificar de protegible l'actuació s'haurà d'acreditar l'existència de deteriorament estructural amb un informe d'inspecció de l'estructura de l'edifici. el contingut d'aquest informe s'haurà d'ajustar a les condicions tècniques establertes en el Conveni subscrit entre la Conselleria d'Obres Públiques, Urbanisme i Transports i el Col·legi d'Arquitectes de la Comunitat Valenciana o altres convenis similars que s'establisquen. El cost dels informes serà a càrrec de la Generalitat Valenciana, sempre que vagen referits a edificis d'habitatges construïts en el període esmentat.  
2. Actuacions protegibles i finançament qualificat  
La Generalitat Valenciana reconeixerà per a les modalitats que tot seguit es detallen l'accés al finançament qualificat que estableix el Reial Decret 2.190/1995, de 28 de desembre, a càrrec dels fons del Ministeri de Foment, i les subvencions que es regulen en el present article a càrrec dels seus propis fons, sempre que els beneficiaris complisquen els requisits establerts en el Decret.  
2.a. Rehabilitació dels elements comuns de l'edifici  
La quantia de la subvenció serà:  
- Quan els ingressos familiars ponderats del beneficiari excedisquen de 5,5 vegades el salari mínim interprofessional, el 20% del pressupost protegible.  
- Quan no excedisquen de 5,5 vegades el salari mínim interprofessional, el 40% del pressupost protegible.  
- Locals comercials, el 5% del pressupost protegible.  
3. Pagament fraccionat de la subvenció  
Quan es preveja que les obres hagen de tenir una durada superior a un any, les ajudes econòmiques que es reconeguen tant a càrrec dels fons de la Generalitat Valenciana com del Ministeri de Foment, si és el cas, es podran fraccionar a sol·licitud dels interessats en dos lliuraments equivalents, cada un amb el 50% de l'import total de la subvenció, una volta certificada l'execució del 50% de l'obra objecte de l'actuació per part del director tècnic d'aquestes. El pagament de l'import corresponent a la liquidació de les obres es verificarà una volta certificada la total i satisfactòria conclusió per part de la direcció tècnica i formalitzada la seua recepció per part del promotor de l'actuació.  
4. Procediment simplificat. Quan el pressupost protegible de l'actuació no supere les 750.000 pessetes per habitatge, la comunitat de propietaris podrà demanar una única ajuda del 40% del pressupost protegible. Aquesta ajuda serà incompatible amb qualsevol altra que poguera correspondre pel mateix concepte.  
Article 65. Edificis afectats per patologies estructural  
1. Són les actuacions de rehabilitació que tinguen com a finalitat l'adequació estructural en edificis d'habitatges de promoció privada, quan hi haja risc estructural.  
2. Actuacions protegibles i finançament qualificat  
La Generalitat Valenciana reconeixerà per a les modalitats que es detallen tot seguit l'accés al finançament qualificat que estableix el Reial Decret 2190/1995, de 28 de desembre, a càrrec dels fons del Ministeri de Foment, i les subvencions que es regulen en el present article a càrrec dels seus propis fons, sempre que els beneficiaris complisquen els requisits establerts en el present Decret.  
2.a. Rehabilitació dels elements comuns de l'edifici  
La quantia de la subvenció serà:  
- Quan els ingressos familiars ponderats del beneficiari no passen de 3,5 vegades el salari mínim interprofessional, el 10% del pressupost protegible.  
3. Procediment simplificat. Quan el pressupost protegible de l'actuació no supere les 750.000 pessetes per habitatge, la comunitat de propietaris podrà demanar una única ajuda del 20% del pressupost protegibles. Aquesta ajuda serà incompatible amb qualsevol altra regulada en el present Decret i en el Reial Decret 2.190/1995, de 28 de desembre, que poguera correspondre pel mateix concepte.  
Secció desena  
Actuacions de rehabilitació fora dels àmbits anteriors  
Article 66. Rehabilitació d'edificis  
Les actuacions de rehabilitació d'edificis que no estiguen en les situacions previstes en l'article 43 d'aquest Decret podran optar al finançament qualificat previst en el Reial Decret 2190/1995, de 28 de desembre.  
Article 67. Rehabilitació d'habitatges.  
Les actuacions de rehabilitació d'habitatges que no estiguen expressament previstes en el present Decret no podran optar al finançament qualificat previst en el Reial Decret 2.190/1995, de 28 de desembre, llevat de quan es tracte de l'adaptació de l'habitatge a persones amb minusvàlues.  
Podran obtenir, això no obstant, la qualificació d'actuació protegible a altres efectes.  
Secció onze  
Promotors usuaris amb escassos recursos  
Article 68. Promotors usuaris amb escassos en àrees de rehabilitació i en actuacions de rehabilitació d'edificis afectats per patologies estructurals derivades de l'ús del ciment aluminós  
1. Quan els usuaris dels habitatges afectats acrediten tenir ingressos insuficients per a emprendre les obres de rehabilitació, s'estableix un règim específic d'ajudes que serà aplicable en les àrees de rehabilitació integrada concertada, en les àrees de rehabilitació en conjunts històrico-artístics, en les altres àrees de rehabilitació la declaració de les quals així ho determine i en la rehabilitació d'edificis afectats per patologies estructurals derivades de l'ús del ciment aluminós.  
2. Requisits dels beneficiaris  
a) Podran ser beneficiaris els promotors usuaris d'actuacions de rehabilitació d'edificis i/o habitatges que constituïsquen el seu domicili habitual i permanent durant almenys els dos darrers anys i no tinguen cap altra propietat susceptible de ser utilitzada com a habitatge.  
b) Els ingressos familiars ponderats del sol·licitant no podran excedir d'una vegada el salari mínim interprofessional més 0,3 vegades el salari mínim interprofessional per cada membre de la unitat familiar que passe d'un.  
3. Quantia de les ajudes  
La quantia de les ajudes serà l'establerta pel Reial Decret 2.190/1995, de 28 de desembre, a càrrec dels pressupostos del Ministeri de Foment.  
La Generalitat Valenciana reconeixerà, a càrrec dels seus pressupostos una ajuda, que sumada a l'anterior, no podrà passar del 100% del pressupost protegible de l'actuació.  
Així mateix, la suma de les subvencions anteriors no podrà passar dels següents límits:  
a) 750.00 pessetes per habitatge, per a obres que tinguen com a finalitat l'adequació estructural i/o funcional de l'edifici.  
b) 500.000 pessetes per habitatge, per a obres que tinguen com a finalitat l'adequació d'habitabilitat.  
c) 1.250.000 pessetes per habitatge, per a obres en que siga simultània l'adequació estructural i funcional de l'edifici amb l'habitabilitat de l'habitatge.  
4. Aquestes quanties seran actualitzades anualment en la mateixa proporció en què varie el mòdul ponderat corresponent a l'àrea geogràfica 1 que anualment estableix el Ministeri de Foment i seran incompatibles amb les establertes amb caràcter general en matèria de rehabilitació, amb excepció de les destinades a sufragar els honoraris professionals corresponents a redacció de memòries, projectes tècnics i direcció d'actuacions de rehabilitació.  
5. La declaració formal d'actuació protegible s'atorgarà amb una resolució del cap del servei territorial corresponent, que exercirà prerrogatives de supervisió i fiscalització de l'execució de les obres i comprovació de l'efectiva aplicació de la subvenció a la realització d'aquelles.  
6. El pagament de la subvenció es farà efectiu amb dos lliuraments parcials. El primer, contra certificació d'haver-se executat el 50% de les obres, emés amb la conformitat del contractista i directament a aquest darrer. El pagament de l'import corresponent a la liquidació de les obres es verificarà una volta certificada la total i satisfactòria conclusió d'aquestes per la direcció tècnica i formalitzada la seua recepció pel promotor de l'actuació.  
En relació amb això, el contracte d'execució d'obres, a subscriure entre el beneficiari de la subvenció i el contractista, haurà d'incorporar la corresponent cessió de drets per part d'aquell a favor d'aquest darrer, cosa que haurà de ser verificada i convalidada pel servei territorial que corresponga amb l'oportú visat del contracte.  
Article 69. Ajudes per a la redacció de memòries o projectes tècnics d'obres de rehabilitació en àrees de rehabilitació integrada concertada i edificis afectats per patologies derivades de l'ús de ciment aluminós  
1. Objecte de l'actuació protegible  
Les actuacions que es porten a terme en àrees de rehabilitació integrada concertada, o en edificis afectats per patologies derivades de l'ús de ciment aluminós, consistents en la redacció de memòries, projectes tècnics i direcció d'obres en actuacions de rehabilitació que hagen obtingut la qualificació provisional als efectes del que estableix el present Decret.  
2. Beneficiaris  
Podran ser beneficiaris d'aquestes ajudes els propietaris o usuaris, per qualsevol títol jurídic, d'habitatges o locals, considerats individualment o agrupats en comunitats de propietaris, sempre que el sol·licitant, a més de complir els requisits que els siguen exigibles per raó de l'actuació protegible principal, acredite uns ingressos familiars, ponderats conformement al que estableix el present Decret, que no excedisquen de 2,5 vegades el salari mínim interprofessional.  
En el supòsit d'edificis serà exigible el compliment dels requisits per a l'accés a les ajudes respecte de, si més no, el 50% dels promotors usuaris.  
3. Condicions que han de complir les actuacions  
L'encàrrec de redacció de la memòria o projecte tècnic de les obres haurà de verificar-se a favor d'un professional competent amb el coneixement del servei territorial que corresponga.  
A tal efecte, els sol·licitants d'aquestes ajudes econòmiques autoritzaran la percepció de l'import corresponent a favor del tècnic, conformement a les condicions que s'establisquen entre la Generalitat Valenciana i els col·legis professionals corresponents, si es dóna el cas.  
4. Quantia de les ajudes  
L'import de la subvenció serà del 100% dels honoraris meritats per la redacció de la memòria o projecte tècnic i direcció de les actuacions de rehabilitació, en les condicions fixades en virtut del corresponent conveni entre la Generalitat Valenciana i els respectius col·legis professionals.  
5. Concessió de la subvenció  
El dret a la subvenció es declararà simultàniament a la qualificació provisional de l'actuació protegible principal i serà pagat directament al redactor de la memòria o projecte tècnic i/o responsable de la direcció de les obres, amb subjecció al règim de pagament que s'establisca a través dels convenis abans esmentats.  
Capítol VI  
Actuacions en matèria de finançament conjunta   
d'habitatges de promoció pública  
Article 70  
D'acord amb el que regula l'article vint-i-dos del Reial Decret 2.190/1995, de 28 de desembre, la Generalitat Valenciana podrà promoure habitatges de promoció pública, en virtut de la seua pròpia normativa, i es podrà plantejar el cofinançament d'aquestes basant-se en els paràmetres de cost i assignació d'objectius establerts en el Conveni Marc per al període 1996-1999 entre el Ministeri de Foment i la Generalitat Valenciana.  
Capítol VII  
Actuacions protegibles en matèria de sòl  
Article 71  
La Generalitat Valenciana reconeixerà el dret al finançament qualificat de les actuacions protegibles en les condicions establertes en el capítol V del Reial Decret 2.190/1995, de 28 de desembre.  
El promotor d'un actuació protegible en matèria de sòl que no siga titular dels terrenys s'haurà de comprometre a formular el corresponent programa per al desenvolupament d'actuació integrada en un termini no superior a 3 mesos des de la comunicació de la resolució de la Direcció General d'Arquitectura i Habitatge, reconeixent l'accés al finançament qualificat.  
Per a la formalització del préstec que se sol·licite, i també per a l'atorgament de qualsevol garantia d'aquest, serà requisit indispensable l'aprovació definitiva del programa.  
Disposicions addicionals  
Primera  
Amb un ordre del conseller d'Obres Públiques, Urbanisme i Transports es regularà el procediment per a l'obtenció de finançament qualificat.  
Segona  
S'autoritza el conseller d'Obres Públiques, Urbanisme i Transports a subscriure els convenis amb entitats públiques o privades que siguen necessàries per a l'aplicació d'aquest Decret.  
Tercera  
S'atribueix als caps del serveis territorials competents en matèria d'habitatge i al gerent de l'Oficina RIVA-Ciutat Vella la facultat de resolució de concessió de les subvencions establertes en el Reial Decret 2.190/1995, de 28 de desembre, i en el present Decret.  
Quarta  
De conformitat amb el que estableixen els convenis firmats entre el Ministeri de Foment i les entitats de crèdit acollides al Reial Decret 2.190/1995, de 28 de desembre, les entitats de crèdit hauran de notificar a la Conselleria d'Obres Públiques, Urbanisme i Transports la formalització, disposició i subrogació de préstecs amb subsidi o sense, a l'empara dels esmentats convenis.  
Així mateix la Conselleria d'Obres Públiques, Urbanisme i Transports podrà demanar tota la informació que considere oportuna a les entitats de crèdit als efectes de control i seguiment dels programes de finançament.  
Cinquena  
En allò que no regula aquest Decret, caldrà ajustar-se al que estableix el Reial Decret 2.190/1995, de 28 de desembre, i a la resta de disposicions concordants.  
Sisena  
La concessió de les qualificacions provisionals d'habitatges de protecció oficial i rehabilitació, i també els visats de contractes d'habitatges de preu taxat quedarà limitada per l'esgotament del volum de recursos assignats a càrrec dels pressupostos de l'Estat, d'acord amb el que estableix el darrer paràgraf de l'article primer del Reial Decret 2.190/1995, de 28 de desembre. En aquest sentit es faculta el conseller d'Obres Públiques, Urbanisme i Transports per a dictar les ordres que garantisquen el compliment d'aquest punt.  
Setena   
En les promocions d'habitatges de protecció oficial, els garatges i altres annexos, independentment de la seua vinculació en projecte i registralment, i de l'obtenció de finançament qualificat tindran un premi màxim de venda per metre quadrat útil que no podrà excedir del 60% del mòdul de venda vigent.  
El que estableix el paràgraf anterior no s'aplicarà a les promocions d'habitatges de protecció oficial el finançament qualificat dels quals siga l'establert per al Pla 1992-1995, bé per haver obtingut el préstec qualificat durant la seua vigència, bé per haver-se acollit al que estableix la disposició transitòria primera del Reial Decret 2.190/1995, de 28 de desembre.  
Vuitena  
Només als efectes d'actualització del preu màxim de venda d'habitatges de protecció oficial en primeres i segones transmissions, les referències al mòdul ponderat que s'anaven fent per la legislació aplicable en matèria d'habitatge hauran de considerar-se referides al mòdul de venda en els termes establerts en l'article 13 d'aquest Decret.  
Novena  
Havent transcorregut sis mesos des de la presentació per part del beneficiari de la documentació preceptiva per a poder dictar resolució, sense que aquesta s'haja emés expressament, es considerarà desestimada la sol·licitud d'ajudes per silencia administratiu.  
Desena  
1. Les promocions públiques d'habitatges de protecció oficial que ha de dur a terme la Generalitat Valenciana, a través de la Conselleria d'Obres Públiques, Urbanisme i Transports, que es realitzen en l'àmbit d'àrees de rehabilitació integrada concertada, ja siga per nova construcció, rehabilitació o adquisició a terceres persones, es consideraran promocions excepcionals als efectes del que estableix l'article 1.2.b i concordants del Decret 26/1989, de 27 de febrer, del Govern Valencià, i el que regule la normativa estatal en la matèria.  
2. El preu d'adquisició dels habitatges no excedirà, per metre quadrat de superfície útil, d'un vegada el valor del mòdul d'habitatges de protecció oficial que es trobe vigent en la data de celebració del contracte.  
Quan es tracte d'habitatges, nous o usats, subjectes a algun règim de protecció oficial, el preu serà el que corresponga d'acord amb el seu règim.  
Als efectes d'aquest apartat, no es computarà el cost de la inversió en l'adequació estructural i funcional de l'edifici.  
3. En qualsevol cas, la superfície útil de l'habitatge no serà superior a 90 metres quadrats, però el director general d'Arquitectura i Habitatge podrà exceptuar aquesta condició quan es donen circumstàncies justificades com cal o es dispensara d'aquest límit a causa de disposicions de caràcter general.  
Onze  
La Conselleria d'Obres Públiques, Urbanisme i Transports, i, i s'escau, l'ajuntament, dins de les àrees de rehabilitació, a més de les actuacions generals de reurbanització i adequació d'espais públics podran assumir a càrrec seu intervencions externes de caràcter puntual sobre edificis i/o zones específiques, que pel seu interés es consideren necessàries per a la requalificació mediambiental de l'entorn o per raons de caràcter social, per a la qual cosa demanarà l'autorització dels propietaris dels immobles.  
Dotze  
Les persones que, en aplicació del que estableix la disposició transitòria segona de la Llei 29/1994, de 24 de novembre, d'Arrendaments Urbans, es vegen privades del dret a la subrogació «mortis causa» que els reconeixia el text refós de la Llei d'Arrendaments Urbans, aprovada pel Decret 4.104/1964, de 24 de desembre, sempre que es complisquen els requisits establerts en el present Decret, tindran prioritat per a l'obtenció de les ajudes.  
Tretze  
Es constituirà una comissió de seguiment, als efectes de vetlar pel compliment dels objectius convinguts i facilitar als agents implicats la informació sobre el desenvolupament de les mesures de finançament de les actuacions protegibles en matèria d'habitatge durant el període 1996-1999.  
Per ordre del conseller d'Obres Públiques, Urbanisme i Transports, es regularà la composició i el funcionament d'aquesta Comissió.  
Catorze  
Es consideren àrees de rehabilitació integrada concertada amb els efectes establerts per aquest Decret les àrees de rehabilitació urbana declarades a València i Alacant, mitjançant el Decret 27/93, de 22 de febrer, del Govern Valencià, respectivament.  
Disposicions transitòries  
Primera  
Mentre no es publique l'ordre que desplegue el present Decret, a la qual es refereix la disposició addicional primera, seguirà en vigor l'Ordre de 27 de juliol de 1994 del conseller d'Obres Públiques, Urbanisme i Transports.  
Segona  
a) Les subvencions corresponents a actuacions protegibles d'habitatges de protecció oficial qualificades abans del 16 d'octubre de 1995, quan hagen obtingut préstec d'acord amb el Pla 1992-1995, seran les establertes en el Decret 55/92, de 30 de març, sempre que la seua sol·licitud es presente en el Servei Territorial d'Arquitectura i habitatge abans del 31 de desembre de 1996.  
En el cas que la sol·licitud de les subvencions siga posterior al 31 de desembre de 1996, aquestes seran les regulades en aquest Decret.  
b) Les qualificacions provisionals concedides abans del 16 d'octubre de 1995, que no hagueren sigut diligenciades acollint-se a la disposició transitòria primera del Reial Decret 2.190/1995, de 28 de desembre, podran acollir-se a la disposició transitòria segona de l'esmentat Reial Decret. En aqueix supòsit, les ajudes econòmiques directes seran les establertes en el present Decret.  
Tercera  
Les subvencions corresponents a actuacions d'habitatges de protecció oficial i rehabilitació qualificades provisionalment després del 16 d'octubre de 1995, seran les establertes en el present Decret.  
Quarta  
Les adquisicions d'habitatges de preu taxat visats abans del 16 d'octubre de 1995 sense préstec qualificat podran accedir a les ajudes de la Generalitat Valenciana establertes en el Decret 55/1992, de 30 de març, sempre que complisquen el que estableix l'article 1, punt 3, de l'Ordre de 10 d'octubre de 1995, i presenten la documentació corresponent abans del 30 de setembre de 1996.  
Cinquena  
Les adquisicions d'habitatges de preu taxat demanats abans del 16 d'octubre de 1995 i visats després d'aqueixa data podran accedir a les ajudes regulades en el present Decret, sempre que les actuacions complisquen les condicions establertes en el Decret 55/1992, de 30 de març, i el Reial Decret 1932/91, de 20 de desembre, i acrediten la disposició del préstec qualificat.  
Sisena  
Es podran acollir al Reial decret 2.190/1995, de 28 de desembre, les sol·licituds de visat de contracte d'habitatges de preu taxat adquirits i amb obres acabades entre el 15 de setembre i el 31 de desembre de 1995, sempre que l'esmentada sol·licitud es formule en el termini de 15 dies des de l'entrada en vigor del present Decret.  
Per a aquest supòsit, les ajudes econòmiques directes, a càrrec dels pressupostos de la Generalitat Valenciana, seran les que estableix el present Decret, si bé les condicions a tenir en compte seran les exigides pel Reial Decret 1932/1991, de 20 de novembre, i el decret 55/1992, de 30 de març, del Govern Valencià, llevat el termini de dos mesos per a presentar la sol·licitud d'ajudes des de la data de l'adquisició.  
Setena  
Les sol·licituds formulades abans del 20 de febrer de 1996, relatives a les actuacions de rehabilitació estructural especial i actuacions d'habitatges de protecció oficial i rehabilitació incloses en els àmbits dels plans RIVA i RACHA tindran un termini de 3 mesos per a l'obtenció de la qualificació provisional, i els correspondran les ajudes a càrrec de la Generalitat Valenciana que els eren aplicables en el moment de la presentació de la sol·licitud.  
Vuitena  
únicament per als supòsits d'habitatges de preu taxat visats abans del dia 16 d'octubre de 1995, s'amplia fins a 15 dies més tard de l'entrada en vigor del present Decret el termini de presentació de sol·licituds per a acollir-se a la disposició transitòria primera del Reial Decret 2.190/1995, de 28 de desembre, establert per l'ordre de 12 de febrer de 1996, de la Conselleria d'Obres Públiques, Urbanisme i Transports.  
Novena  
Els promotors de les actuacions d'habitatges de protecció oficial i de rehabilitació qualificats provisionalment abans del dia 16 d'octubre de 1995, i també els adquirents d'habitatges de preu taxat amb contracte visat després d'aquesta data, podran demanar l'aplicació del que estableixen els articles 12 i 13 d'aquest Decret, sense perjudici, en el cas d'habitatges de protecció oficial, dels contractes de venda realitzats, el preu dels qual caldrà sempre respectar.  
Desena  
Les actuacions declarades d'excepcionalitat, conformement al que estableix la disposició addicional dotze del Decret 23/94 i el que regula per a la subvenció de projectes tècnics i direcció d'obres el Decret 9/1995, mantindran el règim d'ajudes establert per l'esmentada resolució, i s'acolliran, si s'escau, al finançament qualificat d'acord amb les característiques dels préstecs regulats pel Reial Decret 2.190/1995, de 28 de desembre.  
Disposició derogAtòria  
A partir de l'entrada en vigor del present Decret, queden derogades totes les disposicions relatives a actuacions protegibles de promoció privada regulades per:   
- Decret 55/1992, de 30 de març, però deixant vàlids els supòsits expressos en què, en compliment de les disposicions transitòries del Decret continuen sent aplicables.  
- Decret 23/1994, de 8 de febrer.  
- Decret 9/1995, de 10 de gener.  
- Decret 158/1992, de 14 de setembre (la secció segona del capítol I, el capítol II i el capítol III).  
- Decret 78/1993, de 28 de juny.  
- Decret 27/1993, de 22 de febrer (secció segona del capítol I, el II, el II).  
- Decret 205/1987, de 21 de desembre.  
- Decret 294/1995, de 24 d'octubre (tots del Govern Valencià)  
- Ordres de 2 de desembre de 1994 i de 12 de febrer de 1996, de la Conselleria d'Obres Públiques, Urbanisme i Transport.  
I totes les disposicions de rang igual o inferior que s'hi oposen.  
Disposicions finals  
Primera  
Es faculta el conseller d'Obres Públiques, Urbanisme i Transports, per a dictar totes les disposicions que calga per al desenvolupament i execució d'aquest Decret.  
Segona  
El present Decret entrarà en vigor als 15 dies de la seua publicació en el Diari Oficial de la Generalitat Valenciana.  
Castelló de la Plana, 5 de juny de 1996  
El president de la Generalitat Valenciana   
Eduardo Zaplana Hernández-Soro  
El conseller d'Obres Públiques, Urbanisme i Transports   
Luis Fernando Cartagena Travesedo


Còpia Permalink ELI